(Rapport Uffiċjali u Rivedut)

Il-ĦDAX-IL PARLAMENT

Laqgħa Nru. 133

It-Tlieta 29 ta' Mejju, 2012

Stampat fl-Uffiċċju tal-Iskrivan

Prezz €2.50

IL-ĦDAX-IL PARLAMENT

Laqgħa Nru. 133

It-Tlieta 29 ta' Mejju, 2012

Il-Kumitat iltaqa' fil-Palazz, il-Belt Valletta, fis-07:25 p.m.

Il-Minuti tal-Laqgħa Nru. 131 li saret it-Tlieta, 22 ta' Mejju 2012, ġew ikkonfermati.

THE CHAIRMAN (Onor. Edwin Vassallo): Nixtieq naqra parti mill-Minuti tal-Laqgħa numru 132, għax naħseb li hija importanti:

"Il-Kumitat stieden lill-Prof.

Peter Xuereb, lill-Prof.

Pierre Mallia u mistednin oħra sabiex jagħmlu l-preżentazzjoni tagħhom dwar l-effetti ħżiena fuq is-saħħa kkawżati mir-radjazzjoni elettromanjetika.

Waqt id-diskors tiegħu, il-Prof.

Peter Xuereb tkellem fuq x'għandha tkun il-bażi tal-laqgħa sussegwenti.

Għaldaqstant, iċ-Chairman tal-Kumitat, l-Onor.

Edwin Vassallo, talab li din il-parti tad-diskors mill-Prof.

Peter Xuereb titniżżel fil-Minuti ta' din il-laqgħa biex isservi ta' terms of reference għal-laqgħa li jmiss."

Issa mbagħad, f'dawn il-Minuti, nsibu kwotazzjoni mid-diskors tal-Prof.

Peter Xuereb li se naqraha malajr qabel ma niffirma l-Minuti.

Din il-kwotazzjoni tgħid hekk:

"Nixtieq inkun ċar fuq l-għan ta' din il-laqgħa: naħseb li għandna dritt kemm bħala Kumitat u kemm bħala Parlament.

U aħna, bħala ċittadini, għandna d-dritt li dawn jgħidulna preċiżament fuq liema bażi xjentifika qed jaħdmu, u jgħidulna preċiżament liema linji gwida u liġijiet qegħdin isegwu.

Iridu jagħtu lilkom, bħala Kumitat, provi ta' korrispondenza interna tagħhom, jekk hemm bżonn, li qed isegwuhom internament u jimmoniterjawhom minn żmien għal żmien, u mhux għadhom għaddejjin bl-istess kantaliena tal-aħħar 15-il sena meta x-xjenza kompliet miexja!

Għandhom jiġu ppreparati biex iwieġbu għall-mistoqsijiet tal-pubbliku, imma naħseb li għandhom iwieġbu wkoll għall-mistoqsijiet aktar diretti u aktar demanding li jagħmel il-Kumitat Permanenti dwar l-Affarijiet Soċjali.

U dak huwa inkwantu tal-għan tal-laqgħa biex ma tkunx ristretta għal xi ħaġa bbażata sempliċement fuq l-iskejjel eċċ.

It-tieni ħaġa rridu nagħmluha ċara magħhom li jridu jiġu u jagħtuna din l-informazzjoni fid-dettall, ikunu preparati li jwieġbu oralment fil-laqgħa, imma li jagħtu wkoll lill-Kumitat rapport, jekk hemm bżonn, tas-sistemi li jużaw u tad-dokumentazzjoni li għandhom ħalli jibdew iwieġbu għal dawn l-affarijiet.

Fl-aħħar, irrid nispjega li l-Unjoni Ewropea m'għandhiex kompetenza diretta fuq dawn l-affarijiet.

Il-kompetenza tal-Unjoni Ewropea hija waħda supplimentari għall-politika ta' saħħa u soċjali tal-pajjiżi membri, jiġifieri jista' jkun il-WHO u l-Kunsill tal-Ewropa, imma l-Unjoni Ewropea waslet safejn setgħet tasal bir-riżoluzzjonijiet tagħha eċċ. u mhux b'liġijiet.

Hija ta' utilità akbar li wieħed jara l-best practice fil-pajjiżi membri.

(Interruzzjonijiet) Intom kontu ġbartu ħafna informazzjoni u tista' tgħid li kulħadd kien qiegħed joffri l-informazzjoni, imma aħna m'aħniex grupp.

Aħna ħafna nies li jaħdmu fl-areas tagħhom, fejn min għandu biċċa informazzjoni u min għandu biċċa informazzjoni oħra."

"Il-Kumitat qabel li din il-parti tad-diskors tal-Prof.

Peter Xuereb tintbagħat lil dawk li se jiġu mistiedna jwieġbu fil-laqgħa li se ssir f'dan ir-rigward, ħalli dawn jiġu bit-tweġibiet.

Il-Kumitat issuġġerixxa li l-mistednin għal din il-laqgħa għandhom ikunu l-Malta Communications Authority, il-Malta Environment and Planning Authority, il-Ministeru tal-Edukazzjoni u x-Xogħol, il-Ministeru tas-Saħħa, l-Anzjani u Kura fil-Komunità, il-Ministeru għall-Infrastruttura, Trasport u Komunikazzjoni, il-kumpanniji GO, Melita u Vodafone, kif ukoll NGO's li jaħdmu f'dan il-qasam."

Issa hawnhekk jien għandi żewġ korrezzjonijiet li xtaqt nagħmel.

L-ewwel waħda hija dik fejn qed ngħidu l-NGOs.

Naħseb li hawnhekk qed nirriferu għall-NGOs ambjentali, hux hekk?

Mela, għall-fini ta' korrettezza, wara l-kelma "NGOs" għandha tidħol il-kelma "ambjentali".

It-tieni korrezzjoni għandha x'taqsam mal-parti introduttorja fejn qed ngħidu, "u mistednin oħra sabiex jagħmlu l-preżentazzjoni tagħhom dwar l-effetti ħżiena fuq is-saħħa kkawżati mir-radjazzjoni elettromanjetika".

Naħseb li biex inkunu ġusti mar-realtà – issa jekk ma taqblux miegħi, nneħħi s-suġġeriment li qed nagħmel – għandna ngħidu "dwar l-effetti allegatament ħżiena jew dwar il-probabilità ta' effetti ħżiena fuq is-saħħa", u jien qed nibbaża l-preokkupazzjonijiet tiegħi għax teżisti l-probabilità.

Il-probabilità lili diġa' tbeżżagħni.

Il-Minuti tal-Laqgħa Nru. 132 kif ippreżentati lill-Kumitat, wara li kien hemm qbil bejn il-Membri, ġew emendati kif ġej:

F'paġna 2, wara l-kliem "sabiex jagħmlu l-preżentazzjoni tagħhom dwar ..." għandha tidħol il-kelma "il-probabilità" u allura din is-sentenza tiġi tinqara hekk: "sabiex jagħmlu l-preżentazzjoni tagħhom dwar il-probabilità tal-effetti ħżiena ..."

F'paġna 3, wara l-kliem "kif ukoll NGO's ...." għandha tidħol il-kelma "ambjentali", u allura din is-sentenza tiġi tinqara hekk: "kif ukoll NGO's ambjentali li jaħdmu f'dan il-qasam."

L-Onor.

ANTHONY ZAMMIT: Jien naħseb li anke l-Kummissarju għat-Tfal tidħol f'din il-kwestjoni, għax ir-rata ta' lewkemija u r-rata ta' tumuri fir-ras fuq it-tfal żdiedu, u qed jingħad li dan ġej minn hekk.

Jiġifieri, bħala Kummissarju għat-Tfal, trid timpenja ruħek ħalli naraw daqsxejn dawn l-affarijiet.

Barra minn hekk, il-fatt li jkunu qegħdin fuq l-iskejjel eċċ. inti għandek responsabilità minn dak il-lat ukoll.

THE CHAIRMAN: Biex inkun korrett, irrid ngħid li fl-aħħar laqgħa li kellna, wara li ntemmet proprju l-laqgħa, kien hemm komunikazzjoni bejni u bejn l-Onor.

Abela li, minkejja li hawn in-nuqqas tiegħu – avolja nista' ma nagħtix kas x'għedna, imma naħseb li għall-fini ta' kolleġġjalità u għall-fini ta' korrettezza għandi nsemmiha xorta waħda – xorta se nsemmiha, għax minkejja li l-laqgħa kienet spiċċat, id-diskussjoni ta' bejnietna xorta waħda baqgħet għaddejja, u din kienet waħda kostruttiva.

Qiegħed nara lill-Onor.

Abela dieħel fil-Kamra.

Kont qed ngħid li inti, Onor. Abela, ma xtaqtx li jkun hawn numru kbir ta' mistiedna għal din il-laqgħa.

M'hemmx bżonn li niddeċiedu issa, imma araw ftit il-lista ta' nies li qed ngħidu li għandhom ikunu mistiedna.

Issa jekk taħsbu li hemm xi nies li m'għandhomx ikunu mistiedna, allura ma nistednuhomx.

Jekk hemm xi entitajiet oħra li tixtiequ li nistiednu, nitkellmuha.

Fil-fatt, issa stess qegħdin nindunaw li l-Kummissarju għat-Tfal kważi kważi għandha tiġi mistiedna, anke bħala osservatur, għax lili l-armonija togħġobni aktar mill-polemika.

U allura jekk taħsbu li għandu jkun hemm xi ħaddieħor, inżiduh u, jekk taħbsu li m'għandux ikun hawn xi ħadd minn dawn li għandna fuq din il-lista, allura ma nistednuhx.

Jien kont se nagħmel suġġeriment wieħed: id-diskors li qed nikkwotaw tal-Prof.

Peter Xuereb huwa tajjeb, imma ma nistgħux nibagħtuh f'din il-forma bħala l-aġenda tal-laqgħa li se nagħmlu, għax min jarah miktub hekk mhux se jifhem x'irridu.

Aħna nafu x'ried jgħidilna, għax konna hawnhekk għal-laqgħa u nafu x'kien l-animu tad-diskors tiegħu.

Għaldaqstant, nixtieq ninkariga lir-Research Analyst sabiex, mingħajr ma titlef xejn mis-sugu ta' dan id-diskors, tbiddlu fi kliemha, u tiċċirkolah mal-membri fedelment kemm jista' ikun biex noħolqu terms of reference li tkun tinftiehem aktar, u allura nkunu aktar ċari.

L-Onor.

CARMELO ABELA: Sur President, fuq il-lista li għandna fil-Minuti hawnhekk ma nsib l-ebda oġġezzjoni.

Bħala suġġeriment, nixtieq li kull entità li qed insemmu hawnhekk niltaqgħu magħhom individwalment, u mhux jidħlu kollha f'daqqa.

Mela jekk aħna se ngħidu li se nagħtu nofs siegħa jew tliet kwarti lil kull entità, nagħtuhom ħin fi x'ħin se niltaqgħu magħhom, u mbagħad, minn dak il-ħin sa dak il-ħin, nagħtu forsi ħames minuti ċans biex joħorġu l-mistednin li jkollna u sakemm jidħlu l-oħrajn.

Naħseb li biex inkunu organizzati aħjar, nagħmlu kif qed tgħid inti.

CARMELO ABELA: U naraw li dawk il-mistednin li ma nkunux qed nitkellmu magħhom ma jkunux preżenti fil-Kamra imma jistennew barra, ħalli ma jkunux qegħdin jisimgħu dak li jkun qed jingħad.

THE CHAIRMAN: Nagħtik il-qbil tiegħi.

CARMELO ABELA: Issa tista' tgħidli li xorta waħda jistgħu jisimgħu dak li jingħad minn fuq il-websajt tal-Parlament, imma li rrid jien hu biex dak li jkun ma jagħmilx l-arja bl-ieħor.

Imma mbagħad ma neskludux il-possibilità li meta nisimgħu lil kulħadd u, wara li forsi nagħmlu paġna jew tnejn bir-rakkomandazzjonijiet, niltaqgħu kollha flimkien.

Imma naħseb li għall-bidu għandna niltaqgħu individwalment.

THE CHAIRMAN: Naqbel ma' dak li qed tgħid, imma jekk hawn xi oġġezzjonijiet nieħu nota.

U issa naslu għat-tieni deċiżjoni: b'mod informali, l-Onor.

Frederick Azzopardi u jien konna qisna qegħdin nieħdu nota fuq meta tista' tkun l-aħjar ġurnata biex nagħmlu din il-laqgħa.

L-esperti li kienu ġew ikellmuna kienu qalulna li l-ġurnata ideali għalihom tkun il-Ħamis – lili l-ftehim jogħġobni ħafna – imma aħna konna qegħdin naqblu fuq il-ġurnata tat-Tlieta bħala l-ġurnata ideali għal din il-laqgħa.

Issa rridu naraw fi x'ħin se nibdewha din il-laqgħa.

Jekk taħsbu li hemm membri mill-Kamra li jistgħu jkunu kompetenti f'dan il-qasam, u li tridu tgħidulhom jiġu għal din il-laqgħa, naħseb li tistgħu tgħidulhom.

Ma nafx jekk iniex proċeduralment skorrett.

Mela, hawn qbil li nsejħu laqgħa li tkun it-Tlieta.

Issa fuq data eżatta, nħalli f'idejn is-Segretarju u f'idejn ir-Research Analyst tal-Kumitat biex jagħmlu l-arranġamenti neċessarji.

Imma, jekk ma jiġux l-esperti, għandna nkunu aħna li nistaqsu l-mistoqsijiet f'isem l-esperti, u allura għandna nżommu l-presentation li għamlulna f'idejna, biex inkunu nafu x'se nistaqsu.

Naħseb li jkun tajjeb li nibagħtu r-rapport lill-awtoritajiet li se nġibu hawnhekk preżenti waqt il-laqgħa, u mbagħad, dakinhar tal-laqgħa, r-rapport neħduh taken as read u nibdew mill-ewwel bil-mistoqsijiet.

Fl-aħħarnett, nitlob lilkom il-membri sabiex tiġu mmotivati u nagħmlu sforz komuni, biex ngħid hekk, ħalli f'isem it-tfal tagħna, f'isem il-ġenituri u f'isem il-komunità tagħna nuruhom li għandna istituzzjonijiet li qegħdin jaħdmu fuq dan is-suġġett.

U jekk nistgħu nirresponsabilizzawhom aktar f'dan ir-rispett, naħseb li nkunu qegħdin nagħmlu biċċa xogħol tajba.

Jien ma niddejjaqx ukoll li kieku r-Research Analyst tagħna, permezz ta' dik il-presentation li ġiet ippreżentata lilna, u anke b'uħud mill-mistoqsijiet li sarulna, tħejjilna rapport effettiv ħalli l-Kumitat iħalli marka li turi li dan is-suġġett ġie rrapportat.

L-Onor.

CARMELO ABELA: Naħseb li dan is-suġġeriment tiegħek nistgħu nżommuh għal meta jsir l-ewwel round ta' laqgħat, fejn inkunu nistgħu mbagħad we pin point ċerti punti li forsi għandhom jidħlu hemmhekk.

Ovvjament, dan qed ngħidu biex jekk aħna nħossu li hemm xi punti li huma rilevanti, naraw li ndaħħluhom, għalkemm dan ir-rapport xorta waħda niddiskutuh qabel ikun finalizzat.

THE CHAIRMAN: Jien tal-opinjoni wkoll li nagħtu l-go ahead minn issa biex, minn ġimgħa qabel ma ssir din il-laqgħa, noħorġu Press Release bl-istess terms of reference li joħorġu mid-diskors tal-Prof Peter Xuereb, fejn ngħidu li se ssir din il-laqgħa u nsemmu wkoll min se jkun mistieden hawnhekk biex, jekk forsi jkun hemm xi ħadd li jixtieq jiġi fil-laqgħa bħala osservatur, ikun jista' jagħmel hekk ukoll.

U aħna nkunu qegħdin nagħmlu l-informazzjoni tal-ħidma ta' dan il-Kumitat aktar pubblika.

Jekk hawn qbil dwar dan, titniżżel fil-Minuti li qed tingħata l-go ahead biex issir din il-Press Release.

Ovvjament, Elaine dejjem tikkomunika magħna minn qabel permezz tal-e-mail u, kif tara li m'hemmx oġġezzjonijiet, tkun tista' tibgħatha.

B'hekk inkunu għalaqna l-proċeduri kollha tal-organizzazzjoni ta' din il-laqgħa.

Kemm nikkomunikaw biss biex naraw liema tista' tkun l-aħjar ġurnata biex nagħmlu din il-laqgħa.

THE CHAIRMAN: Inqiegħed fuq il-Mejda tal-Kumitat:

Tliet dokumenti datati 14 ta' Marzu, 2012 mibgħuta mill-Ministru Chris Said, flimkien ma' ittra mibgħuta mill-istess Ministru u datata 18 ta' Mejju, 2012.

Mela, dan l-istrategic review irid jiġi diskuss mal-Kumitat Permanenti dwar l-Affarijiet Soċjali, u allura aħna obbligati legalment li niddiskutu dan ir-rapport, bis-suġġerimenti kollha li fih rigward is-sostenibilità tas-sistema tal-pensjonijiet f'pajjiżna.

Dan ifisser li dan il-Kumitat qed jiġi msejjaħ biex jiddiskuti dan ir-rapport bir-rakkomandazzjonijiet u l-emendi li jeżistu għas-sistema tal-pensjonijiet f'pajjiżna.

Sal-aħħar ta' din is-sena, l-Gvern huwa obbligat li jieħu deċiżjonijiet, imma minkejja li hawn numru ta' deċiżjonijiet, il-Gvern ma jintrabat mal-ebda waħda minnhom, għax l-ewwel irridu niddiskutu aħna.

Dawn il-kopji se npoġġihom fuq il-Mejda tal-Kumitat.

Wieħed mill-persuni ewlenin fid-disinnjar, fil-kitba u fil-ġabra ta' dawn ir-rapporti huwa s-Sur David Spiteri Gingell, u għaldaqstant irridu niftiehmu miegħu biex naraw meta hi l-aħjar ġurnata ħalli jiġi jagħmlilna presentation ta' dan ir-rapport.

Ovvjament, l-ewwel irridu naqraw dawn id-dokumenti li ġew ippreżentati lilna, u għalhekk, ladarba se npoġġihom fuq il-Mejda tal-Kumitat u jsiru dokumenti pubbliċi, ngħaddilkom kopja tagħhom ħalli tilħqu taqrawhom.

L-Onor.

CARMELO ABELA: Meta qed ngħidu li dawn id-dokumenti legalment iridu jitpoġġew fuq il-Mejda tal-Kumitat, - issa dan il-kumitat huwa parti mill-Kamra wkoll biex ħadd ma jifhimni ħażin - hemm l-obbligu li jitpoġġew fiċ-Chamber ukoll, jew inkella l-obbligu qiegħed li jitpoġġew hawnhekk u li tiġi diskussa hawnhekk?

THE CHAIRMAN: Ma' dawn id-dokumenti, għandi ittra mibgħuta lili mill-Ministru Chris Said u li qed tispeċifika dan li ġej:

Mela, artikolu 64B (1) qed jgħid li kull ħames snin irid joħroġ rapport u issa, li għaddew dawk il-ħames snin, għandna quddiemna dan ir-rapport.

U allura naħseb li d-diskussjonijiet bdew fl-2010.

Mela hawnhekk legalment qegħdin insegwu l-proċess legali li titlob l-istess leġislazzjoni.

Issa nagħti lis-Segretarju tal-Kumitat l-inkarigu biex niffissaw ġurnata li fiha jkun disponibbli s-Sur David Spiteri Gingell ħalli jiġi jagħmlilna l-presentation fuq dan ir-rapport.

Jien tal-opinjoni – dejjem jekk taqblu miegħi – li l-ewwel ikollna esposizzjoni ta' dan ir-rapport, wara jkollna diskussjoni bejnietna, u wara noħorġu rapport.

Ejjew inkunu disponibbli ħalli niġu murija x'irridu nagħmlu.

Id-diskussjoni mhijiex immedjata, għax l-ewwel irid ikollna presentation mis-Sur David Spiteri Gingell.

Naħseb ukoll li jkun aħjar li nitolbu lill-Ministru sabiex jiġi jagħtina l-interpretazzjoni tiegħu, qabel ma nibdew niddiskutu bejnietna.

Jien naħseb li, mingħajr ma nagħmlu xi sforz straordinarju, nibdew id-diskussjonijiet ħalli, jekk fadlilna sa nofs Lulju qabel il-vakanzi tas-sajf, inkunu ħlisna ħafna mit-temi li għandna.

Imbagħad, wara r-recess tas-sajf, forsi nibdew id-diskussjonijiet tal-budget, u allura qisu nieqfu mill-ewwel.

Għalhekk, jekk għandna nagħmlu xi ħaġa, ejjew nagħmluha issa, ma jmurx imbagħad jiġi jingħad li qisu aħna waqqafna xi ħaġa.

Aħna dejjem konna on time biex l-affarijiet inlestuhom.

CARMELO ABELA: Sur President, id-diskussjoni fuq ir-rapport tal-Vjolenza Domestika ma nistgħux nagħmluha fil-5 tax-xahar ħalli nkunu lestejniha?

Jiena m'għandi l-ebda oġġezzjoni li s-Sur David Spiteri Gingell jagħmlilna l-presentation, anzi huwa importanti li jagħmilha, imma jiddependi x'qed nistennew f'dik il-laqgħa.

Jekk se nisimgħu biss reazzjonijiet żgħar mod, imma jekk xi ħadd qed jistenna reazzjonijiet aktar ta' sustanza, żgur li se jkollna bżonn aktar ħin.

THE CHAIRMAN: Ejjew ma norbtux lilna nfusna b'esiġenzi li mhumiex mitluba minna daqshekk b'mod immedjat.

Qabel ma ssir il-presentation, għandna nipprovaw insibu l-ħin biex naqraw ir-rapporti li rċevejna biex, meta ssir il-presentation, inkunu ppreparati.

Issa mbagħad naraw jekk il-presentation għandhiex issir f'ġurnata waħda jew inkella f'darbtejn.

On the 5th nistgħu nibdew, u rridu naraw meta s-Sur David Spiteri Gingell ikun jista' jiltaqa' magħna.

On the 5th, niddiskutu r-rapport dwar il-Vjolenza Domestika u nistgħu nibdew fis-6.00 p.m.

Issa nistgħu ngħaddu mal-ewwel għad-diskussjoni li għadna llum, u nħalli f'idejn il-Kummissarju għat-Tfal biex tagħmel l-introduzzjoni tagħha.

Preżentazzjoni mill-Kummissarju għat-Tfal dwar ir-Rapport Annwali 2010 - Nipproteġu t-Tfal mill-Faqar u r-Rapport Annwali 2011 – Volontarjat Minnek u Għalik

HELEN D'AMATO (Kummissarju għat-Tfal): Illum għandna żewġ rapporti annwali quddiemna: wieħed li ġie ppreżentat is-sena l-oħra u li jkopri s-sena 2010, u l-ieħor li ġie ppreżentat din is-sena u li allura jkopri s-sena 2011.

Jekk tridu, nista' nagħti an overall view tal-ħidma tagħna, u mbagħad naturalment min jixtieq ikun jista' jagħmel xi mistoqsijiet jew kjarifiċi.

Mela, bħala uffiċċju nista' ngħid li aħna naqsmu l-ħidma tagħna fuq pilastri bil-mod ta' kif nistgħu nilħqu l-aktar in-nies.

Wieħed mill-aktar pilastri li jingħata importanza huwa l-awareness għax, ħafna drabi, meta tistaqsi lil xi ħadd x'inhuma d-drittijiet tat-tfal, issib li mhux dejjem inkunu qegħdin nitkellmu fuq l-istess affarijiet.

Nista' ngħidilkom fuq l-awareness li aħna nagħtu kas ħafna l-prevenzjoni u l-protezzjoni.

Nagħmlu rakkomandazzjonjiet fuq diversi issues, investigazzjonijiet u pubblikazzjonijiet, u li dawn nagħtuhom importanza, u kollha nagħmluhom b'konsultazzjonijiet mat-tfal stess u anke permezz ta' laqgħat mal-pubbliku, ma' entitajiet varji u ma' awtoritajiet.

Nagħtu importanza kbira lil-laqgħat li jsiru mat-tfal fl-iskejjel, mal-kunsilli tal-istudenti u f'ċentri oħra li fihom jattendu t-tfal u ż-żgħażagħ barra mill-ħin tal-iskola.

Dan nagħmluh għaliex nafu li meta t-tfal qegħdin l-iskola jkollhom attitudni mod, mentri meta jkunu qegħdin jitkellmu f'għaqdiet barra mill-iskola – u morna f'għaqdiet bħas- St. John's, Girl Guides, Scouts, Kerygma u l-Mosta Youth Empowerment Centre – se jkollhom attitudni differenti.

Tajjeb ngħidu wkoll li fil-Kunsill tat-Tfal, li huwa statutorju, għandna wkoll numru ta' żgħażagħ li jintagħżlu minn sħabhom stess waqt ir-Rights 4U Course li nagħmlu darba fis-sena, u li l-input taż-żgħażagħ dejjem ikun qiegħed hemmhekk.

Kif diġa' għedt, aħna nagħmlu diversi kollaborazzjonijiet ma' diversi entitajiet li jvarjaw mid-Dipartiment tas-Social Welfare Standards, kulleġġi, l-FSWS u l-UNHCR, speċjalment fejn jidħlu l-unaccompanied minors.

U allura l-kollaborazzjoni tagħna ma' diversi entitajiet huma varji.

Nieħdu sehem f'ħafna seminars fejn nagħtu l-kontribut tagħna.

Pereżempju, is-sena l-oħra dħalna bi sħab mal-Aġenzija SEDQA sabiex tiġi organizzata konferenza partikolari fuq it-trobbija tal-ulied u l-irwol tal-ġenituri fit-trobbija tal-ulied.

Naturalment, it-televiżjoni u r-radju ma jonqsux għax huma parti mill-awareness tagħna fejn niddiskutu suġġetti varji, mill-internet għall-modelling u għall-istress u s-saħħa mentali fuq it-tfal, kif ukoll diversi suġġetti oħra li ma jispiċċaw qatt.

Nagħmlu wkoll ir-Rights 4U Course għal żgħażagħ ta' bejn l-14 u l-15-il sena, u li minnhom dawn nagħmlu tnejn, wieħed f'Malta u l-ieħor f'Għawdex.

Li nagħmlu hu li naqbdu tema li normalment nabbinawha ma' dak li jkun qed jiġi ċċelebrat dik is-sena.

Fil-fatt, kellna s-sena tal-faqar, is-sena tal-volontarjat, u l-korsijiet li se nagħmlu din is-sena se jkollhom it-tema "bridging the gap with the elderly".

Għaldaqstant, dejjem nabbinawha ma' dak li jkun qed jiġri fil-pajjiż, u allura dejjem inkunu qegħdin inwasslu l-messaġġ tagħna mat-tfal infushom u anke ma' min ikun qed jieħu ħsiebhom.

Ħafna drabi, aħna niġu akkużati minn diversi persuni, fosthom minn ġenituri u għalliema, li aħna nitkellmu biss fuq id-drittijiet mat-tfal.

Fil-fatt, dwar dan aħna nżommu saqajna verament iebsa.

Ir-responsabilità tagħna huwa li t-tfal ikunu jafu x'inhuma d-drittijiet tagħhom, għaliex id-drittijiet tagħhom mhumiex qegħdin hemm għad-diskussjoni.

Nemmnu wkoll fir-responsabilità, naturalment dejjem skont l-età tat-tfal.

U għal dan il-għan nidejna premju għal dawk it-tfal li jagħtu kas id-drittijiet ta' ħaddieħor, u r-rebbieħ jintagħżel mill-iskejjel stess.

L-għan ta' dan il-premju huwa li noħorġu dik l-idea ta' responsabilità li inti trid tissalvagwardja d-drittijiet tiegħek, imma trid tissalvagwardja wkoll id-drittijiet tal-oħrajn.

Bejn is-sena 2010 u s-sena 2011 għamilna sensiela ta' 13-il programm fuq Education 22 immirati għaż-żgħażagħ ta' bejn it-13 u l-15-il sena.

Il-produzzjoni ta' din is-sensiela kienet f'idejn l-Uffiċċju, imma kellna żewġ żgħażagħ li kienu qegħdin jippreżentaw il-programm u li kienu nvoluti ħafna fih, anke fuq x'tip ta' diskussjoni nagħmlu f'dawn il-programmi.

Biex ngħid hekk, tajna opportunità liż-żgħażagħ biex jipparteċipaw fid-diskussjoni u fit-tmexxija tal-programm.

Bħala Uffiċċju, fis-sena 2011, intlabna għall-ewwel darba bħala Uffiċċju sabiex nagħtu lecture lill-kadetti tal-Pulizija, u parti mit-training tagħhom kien proprju fuq it-tfal, fuq id-drittijiet tat-tfal u fuq il-juvenile justice.

Għalina din kienet xi ħaġa apprezzata ħafna għax, naturalment, il-Pulizija tifforma parti mil-longa manus tagħna fil-protezzjoni tat-tfal.

Din is-sena wkoll ġejna mitlubin biex nagħtu din il-lecture, jiġifieri tidher li din daħlet fil-curriculum tal-kadetti tal-Pulizija.

Għandek il-World Childrens' Day li aħna naturalment niċċelebrawha wkoll.

Jekk imbagħad nidħol fuq il-protezzjoni u l-prevenzjoni, nista' ngħid li tfajna focus fuq it-tfal l-aktar vulnerabbli.

Għalina t-tfal kollha huma vulnerabbli, imma mbagħad nirrikonoxxu li hemm tfal li huma aktar vulnerabbli minn oħrajn, speċjalment dawk li qegħdin f'istituzzjonijiet jew f'home care, tfal b'challenging behaviour, tfal bi problemi ta' saħħa mentali u tfal f'konflitt mal-liġi.

Is-sena l-oħra tajna importanza lill-internet safety.

Konna partners fil-"Be Smart Online Project", li kien ikkapeġġjat mill-Malta Communications Authority, imma kien hemm entitajiet oħra li kienu nvoluti, fosthom l-Education, iċ-Church Schools, l-Appoġġ u l-Pulizija.

U kollha flimkien mexxejna din il-kampanja li kienet parti mill-proġett.

Ix-xogħol tagħna bħala Uffiċċju kien li nżommu advisory board, youth panels u pproduċejna numru ta' riżorsi li, rrid ngħid, grazzi għall-istudenti tal-MCAST li tawna xogħol tajjeb ħafna … Fil-fatt, għaddejtilkom sample tagħhom dawn, li huma sett ta' comics li bħala Uffiċċju għaddejna kopja lil kull tifel u tifla ta' Malta u Għawdex fil-Year 5, Year 6, Form 1 u Form 2.

Apparti minn hekk, għandkom ukoll CD bil-videos u bil-cartoons li kienu mmirati għat-tfal fis-Sekondarja.

Dak kollu huwa xogħol prodott mill-istudenti tal-MCAST, bħala art and design, u allura l-cost tagħhom mhu xejn, għax dawn l-istudenti għamluh bħala parti mix-xogħol tagħhom.

Li għamilna kien il-printing, imma dak il-cost kważi jiġi inconsequential meta tqis l-ammont ta' xogħol li tawna dawn l-istudenti.

Il-videos u l-cartoons għaddejnihom lill-iskejjel, lit-teachers tal-PSD u lit-teachers tal-health and safety biex ikunu jistgħu jużawhom bħala bażi għad-diskussjoni fil-klassijiet mat-tfal u waqt il-laqgħat tas-Sedqa.

Bi pjaċir ngħid li dawn il-videos u cartoons marru wkoll barra minn xtutna għax, waqt laqgħa li kelli mal-ENOC, il-European Network for OmbudsPersons for Children, urejnihomlhom bħala good practice, u ġew meqjusa mill-INSAFE bħala good practice fl-annual report tagħhom u talbuni kopja tagħhom.

Pereżempju, talbuhomlna minn Iceland, kif ukoll rappreżentant mill-UNHCR, u aħna dawn nagħtuhom bil-gost kollu, għax huwa wkoll mod ta' kif we share resources.

Peress li dawn kienu magħmulin minn żgħażagħ li huma qrib fl-età taż-żgħażagħ li aħna rridu nimmiraw lejhom u li, allura – għax ħafna drabi nużaw materjal li ġej minn barra minn Malta – t-tfal setgħu jimmedeżimaw ma' dak li qed jaraw għax qed jaraw proprju tfal Maltin oħra, u forsi lil uħud minnhom ikunu jafuhom ukoll, ħassejna li dan kellu an added value wkoll.

Għamilna wkoll numru ta' rakokmandazzjonijiet kemm lis-settur pubbliku kif ukoll lis-settur privat dwar tfal li huma l-aktar vulnerabbli.

Għamilna wkoll ir-rakkomandazzjonijiet tagħna meta kien hemm l-issue tat-teen parties, lir-Regolatur tat-Trasport Pubbliku meta nqalgħet l-issue taċ-ċertifikat tat-twelid għat-tfal taħt l-14-il sena sabiex jaraw jekk humiex Maltin jew le, rakkomandazzjonijiet lill-ETC u lill-ERA to harmonise legislation on underage work għat-tfal, għax it-tnejn kellhom biċċa leġislazzjoni imma din ma kenitx harmonised.

Fil-privat ukoll, fejn kellhom strutturi li fihom jilagħbu t-tfal u li aħna ħassejna li ma kenux siguri, ġbidna l-attenzjoni dwarhom.

Tajna wkoll rakkomandazzjonijiet dwar l-IVF – avolja dan kien suġġett li ġie diskuss meta jien kont għadni ma lħaqtx Kummissarju – għaliex ħassejt li huwa importanti li dawn jgħaddu għand il-Kumitat Parlamentari ad hoc dwar l-IVF.

Għamilna rakkomandazzjonijiet lill-Armata dwar il-handling tal-armi waqt l-Open Day, biex tfal taħt is-16-il sena ma jitħallewx jimmaniġġjaw l-armi.

Għamilna rakkomandazzjonijiet lill-Malta Football Association sabiex togħla l-età fejn tidħol il-compensation, u li għandhom isiru regolamenti bil-Malti u ċari meta jkun hemm ir-reġistrazzjoni tat-tfal.

Tlabna b'mod formali lill-MCCAA sabiex jibda l-proċess ħalli jiġu stabbiliti standards nazzjonali għall-indoor play areas għat-tfal, għax meta fittixt ma sibt xejn.

Meta pprovajt insib xi standards hemm għall-affarijiet li huma bħall-Fun Land, fejn jinġabru t-tfal biex jilagħbu, skoprejna li m'hemm l-ebda tip ta' regolamentazzjoni fuq is-safety tat-tfal eċċ. Dawn għandhom trading licence, imma that's where it all starts and where it all ends!

Għaldaqstant, għamilna talba formali lill-MCCAA biex isiru standards nazzjonali ħalli nibdew minn hemm, u mbagħad ikun irid isir proċess ieħor biex dawn l-istandards jidħlu fis-seħħ.

Bħalissa, t-talba ġiet milqugħa.

Din it-talba kienet saret imbagħad b'mod formali, u ġiet tidher fuq il-Gazzetta tal-Gvern.

B'hekk daħlu fiha l-Environmental Health, il-GRTU, it-Trade, jiġifieri kien hemm stakeholders varji li kollha flimkien qegħdin nifformulaw dawn it-tip ta' standards.

Għamilna wkoll numru ta' investigazzjonijiet dwar l-addozzjoni, dwar tfal f'konflitt mal-liġi, u għamilna numru ta' pubblikazzjonijiet.

Diġà semmejt x'għamilna dwar dak li għandu x'jaqsam mal-internet.

Is-sena l-oħra bdejna nħejju, u issa wasal fl-aħħar fażi tiegħu, ktieb għat-tfal ta' bejn il-11-il sena u t-12-il sena dwar id-drittijiet tat-tfal bil-Malti, u wżajna lingwaġġ tat-tfal ħalli l-Konvenzjoni dwar id-Drittijiet tat-Tfal ikunu jistgħu jifhmuha.

Fil-fatt, bħalissa qegħdin fil-fażi li dan il-ktieb jingħata lit-tfal differenti.

Issa tawna l-materjal is-sena l-oħra, kif ukoll din is-sena, u għalhekk bdejna naħdmu fuq activity book, comics, cartoons u videos li jitrattaw il-well being in order to address obesity amongst children għat-tfal iż-żgħar, u l-violence and bullying għat-tfal ftit ikbar.

U allura bħalissa qegħdin naħdmu fuq dawn l-affarijiet ukoll.

Erġajna ppubblikajna l-logħba f'forma ta' flash cards għat-tfal ta' erba' snin, u s-sena l-oħra tajniha lit-tfal kollha tal-kindergarten 2 fl-iskejjel ta' Malta kollha.

Aħna dejjem nitolbu l-għajnuna tal-iskejjel u taċ-ċentri fejn ikunu t-tfal u, fejn jidħlu l-iskejjel tal-Gvern, nużaw il-kulleġġi bħala hub sabiex nieħdu l-affarijiet hemmhekk u mbagħad dawn jitqassmu.

L-affarijiet l-oħra nqassmuhom aħna b'mod kważi kważi personali to make sure li ma jkun hemm l-ebda diffikultà għal dawn l-iskejjel, u neħduhomlhom on site biex iqassmuhom, għax jista' jkun li jsibu diffikultà sabiex jiġu għalihom, u aħna ma nixtiequx li jkollna tfal li ma jieħdux dak il-materjal għax importanti li naslu għand kulħadd.

Ippubblikajna wkoll il-ktieb "Il-Kompetizzjoni", li għaddejtilkom kopja tiegħu, u dan tqassam ukoll fil-libreriji pubbliċi.

Veru li din ma taqax taħt dan l-annual report, imma bħalissa qegħdin fil-fażi li nipprintjaw il-booklet "Kiko and the hand", wara li ttraduċejnih bil-Malti.

Din hija pubblikazzjoni tal-Kunsill tal-Ewropa, u huwa ktieb għat-tfal, imma fih gwida għall-ġenituri kif jittrattaw l-issue tas-sexual abuse mat-tfal iż-żgħar.

Dan huwa ktieb immirat għat-tfal ta' erba' u ħames snin u li, kif għedtilkom, qiegħed jiġi printed bħalissa.

Issa, nhar il-Ġimgħa se nagħmlu l-launching tiegħu, u se nagħtu kopja lit-tfal kollha li qegħdin fil-Year 1 fl-iskejjel kollha ta' Malta u Għawdex, għax nhar il-Ġimgħa huwa l-International Children's Day u se niċċelebraw din il-ġurnata b'dan il-mod billi nagħmlu l-launching ta' dan il-ktieb.

Se noħorġu 5,000 kopja li se jitqassmu lit-tfal kollha tal-Year 1.

Nixtiequ li nagħtu iżjed, imma rridu nibdew minn x'imkien.

Għandna riċerka għaddejja – u issa waslet synopsis u dalwaqt nippubblikawha – dwar it-tfal li jkunu in and out of home care.

Issa fl-aħħar ta' Ġunju se tibda – sfortunatament ħadilna aktar ħin milli xtaqna – riċerka fuq il-leisure.

Din qed nagħmluha mal-Aġenzija Żgħażagħ.

Bħala Uffiċċju qed naraw li ta' kull sena qegħdin jiżdiedu t-talbiet għall-għajnuna, pariri jew biex jiftħu qalbhom, u dik nieħdu pjaċir biha, fis-sens li qed naraw li n-nies qed iħossuhom komdi li jiġu l-uffiċċju biex ikellmuna.

Tajjeb ngħid li fl-aħħar tas-sena l-oħra, ngħatajna premises li jixraq lil dan l-Uffiċċju, għax qabel konna f'żewġt ikmamar fid-Dar Ħidma Soċjali u ma stajniex nespandu.

Issa llum għandna binja għalina f'Santa Luċija, u li fiha qiegħda nagħmel kamra għat-tfal.

Din il-kamra diġa' offrejtha lill-Aġenzija Appoġġ sabiex tintuża għal dik in-naħa ta' Malta, u li fiha jkunu jistgħu jsiru access visits biex it-tfal ikunu jistgħu jiltaqgħu mal-ġenituri tagħhom f'ambjent li jkun kalm.

L-Appoġġ diġà ħadu dik l-inizjattiva u, ladarba din il-kamra tkun lesta, jkunu jistgħu jagħmlu użu minnha.

Dak li qed nagħmlu f'din il-kamra m'għamiltux għax ħsibt jien x'inhu bżonnjuż għat-tfal, imma sar b'konsultazzjoni ma' child psychologist.

B'hekk din il-kamra għandha sservi bħala prototype ħalli, meta l-Qorti tal-Familja tiġi biex tespandi, - fil-fatt diġa' kelli diskussjonijiet mal-Qorti tal-Familja – din il-kamra tintuża bħala prototype għal dawn l-entitajiet li jkunu jridu jagħmlu kamra għat-tfal.

Se nieqaf hawnhekk għax inkella nibqa' għaddejja, għax kien hemm affarijiet oħra li għamilna.

Pereżempju, waħda mill-affarijiet ta' importanza kbira u ta' concern għalina hija li l-Konvenzjoni għadha mhijiex parti mil-liġijiet Maltin, u allura hemmhekk għaddejjin b'eżerċizzju mal-Uffiċċju tal-Avukat tat-Tfal biex naraw li l-liġijiet tagħna jkunu konformi ma' din il-Konvenzjoni.

L-għan aħħari tagħna mhuwiex biss dak li naraw li l-liġijiet ikunu konformi, imma li din tifforma parti mil-liġijiet Maltin, għax għalkemm din ġiet iffirmata u rratifikata, għalina dik mhux biżżejjed.

Qegħdin niddiskutu wkoll biċċiet ta' leġislazzjonijiet differenti li nixtiequ naraw tibdil fihom, fosthom il-care orders u l-voluntary placements minħabba li m'hemmx dik is-sigurtà li nixtiequ naraw permezz tal-liġijiet.

Jiġifieri hemm ħafna issues li huma mniżżlin fil-concerns tagħna fl-annual reports, u rrid ngħid li l-materjal għar-rapport ta' din is-sena ma nbidilx, imma tajnih forma differenti fejn abbinajnih ma' particular rights.

Il-concerns tagħna xorta hemm baqgħu, għalkemm mhumiex qegħdin kollha f'daqqa.

Xi ħaġa ħelwa li forsi qegħdin tinnotawha f'dan ir-rapport huwa li, din is-sena, ddeċidejna li ninkludu diversi xogħlijiet li saru mit-tfal stess.

Kien hemm żewġ skejjel partikolari li għamlu proġett mat-tfal tal-iskola fejn qalulhom ipinġu dak li jaħsbu li hi l-Kummissarju għat-Tfal.

U dawn li qed taraw fuq ir-rapport kienu d-designs li għamlu t-tfal stess, u ħassejt li kelli ninkludi x-xogħol ta' dawn it-tfal f'din il-pubblikazzjoni għax huma importanti.

Id-designs li għandna fuq quddiem taż-żewġ pubblikazzjonijiet huma wkoll xogħlijiet tat-tfal li jsiru waqt ir-Rights 4U Course, fejn jiġu mitluba jpinġu s-suġġett li jkunu qegħdin jiddiskutu, biex imbagħad dawk id-designs nużawhom fil-kopertura tal-annual report.

Xogħol it-tfal jingħata l-ispazju li jixraq.

THE CHAIRMAN: Grazzi.

L-Onor.

ANTHONY ZAMMIT: Ħadt gost li dħaltu wkoll fl-Akkademja tal-Pulizija, għax anke the handling tat-tfal mill-pulizija huwa importanti, anke psikoloġikament, għax dik taffettwa ħafna lit-tfal.

Intom se tidħlu wkoll fuq dan l-aspett li qed insemmi biex lill-pulizija tagħtuhom lectures mingħand il-psikoloġisti tagħkom?

HELEN D'AMATO: Aħna għandna s-sagħtejn tagħna, u dawk is-sagħtejn inkunu nistgħu nużawhom kif nixtiequ aħna.

S'issa mort jien biss, imma s-suġġeriment tiegħek huwa validu ħafna, u allura nista' dawk is-sagħtejn naqsamhom ma' ħaddieħor.

Pereżempju, għamilt hekk meta m'ilux il-Fakultà tal-Edukazzjoni talbitni biex nagħti lecture lil dawk li jkunu se jibdew jgħallmu lit-tfal tal-early years u, fil-fatt, din is-sena ma mortx waħdi, imma ħadt lis-Sur John Rolè miegħi meta ttrattajna l-issue tal-fostering.

U daqskemm jista' jitkellem is-Sur John Rolè fuq l-issue tal-fostering żgur li ħadd ma jista' jitkellem.

B'hekk qsamna sessjoni fejn jiena għamilt il-biċċa tiegħi b'mod ġeneriku dwar id-drittijiet tat-tfal, u mbagħad tajna focus fuq il-fostering, għax inħossu li dawn it-tfal ikunu għaddejjin minn sitwazzjonijiet xi ftit jew wisq diffiċli, liema sitwazzjonijiet jeħduhom magħhom fil-klassi.

Allura, peress li konna qegħdin nitkellmu ma' dawk l-għalliema li se jkunu qed jgħallmu l-early years, għednilhom li t-tfal ma tantx ikollhom dak il-mod ta' kif jesprimu dawn id-diffikultajiet tagħhom, u allura jista' jagħti l-każ li l-għalliema jibdew jaħsbuhom li they are playing up, mentri dak huwa l-mod tagħhom ta' kif iġibu ruħhom biex juruk id-diffikultajiet li jkunu għaddejjin minnhom.

Dan kien mod ta' kif naslu għand id-diversi professjonisti sabiex inwasslu l-karba tat-tfal biex huma jkunu jafu kif jaġixxu f'dik is-sitwazzjoni.

ANTHONY ZAMMIT: Huwa importanti li, l-ewwel nett, lit-tfal tneħħilhom il-biża' li għandhom mill-Pulizija, ħalli jkunu jistgħu jiftħu qalbhom magħhom, u allura importanti li t-tfal jiġu handled psikoloġikament u fiżikament sewwa mill-pulizija.

Imma mbagħad ma tridx titlef ir-rispett li t-tfal għandu jkollhom lejn il-pulizija.

Hemm qiegħda l-problema, għax il-Pulizija hija awtorità, u t-tfal m'għandhomx jibżgħu mill-awtorità, għaliex għandhom ikunu jafu li l-awtorità qiegħda hemm biex tgħinhom.

U dak ir-rispett irid jibqa' hemm, għax jien qed nara li dan ir-rispett qiegħed jintilef.

Fil-fatt, qabel, jekk kont tara pulizija, kont tħoss dak is-sens ta' awtorità, u r-rispett kien differenti.

Illum 'il ġurnata, meta ż-żgħażagħ jaraw pulizija jiġu jaqgħu u jqumu minnu.

HELEN D'AMATO: Jiena naħseb li din it-tip ta' attitudni mhux mit-tfal biss ġejja.

Issa, meta aħna nkunu qegħdin nitkellmu fuq kif in-nies għandhom jittrattaw mat-tfal, aħna ma nkunux qegħdin ngħidulhom li they should give in to children.

Dik ma naqblux magħha għax, li kieku naqblu magħha, inkunu qegħdin nagħmlu disservice lit-tfal.

Imma li t-tfal iħossuhom komdi hija kwestjoni differenti.

Forsi waħda mill-biżgħat li għandna ħafna minna hija dik li, meta qegħdin nitkellmu fuq id-drittijiet tat-tfal, qisna qegħdin ngħidu li drittijiet lit-tfal equals nuqqas ta' dixxiplina.

Imma dan mhux minnu.

Sfortunatament, ħafna nies jinterpretawha hekk u allura jien inħobb ngħidilhom li huma, bħala adulti, ifisser li għax għandhom id-drittijiet tagħhom, allura huma indixxipplinati?

Dik iċ-Charter tal-Human Rights meta se tibda tgħodd?

Meta tagħlaq it-18-il sena?

Le, dik tgħodd għal kulħadd.

Il-Konvenzjoni dwar id-Drittijiet tat-Tfal hija mirquma biex tilħaq għall-bżonnijiet partikolari tat-tfal.

Meta nkun qed nagħti talks mal-ġenituri nsib li xi kultant, meta jsibu ruħhom f'din is-sitwazzjoni, jibdew jaħsbu li se jitilfu xi ftit mill-awtorità li għandhom fuq it-tfal, mentri mhuwiex il-każ u, jekk jagħmlu hekk, jagħmlu ħażin, għax dak ifisser li jkunu qed jirrovinaw lit-tfal.

Għalhekk jiena ndur fuqhom u ngħidilhom biex jgħiduli x'inhuma d-drittijiet tat-tfal, u nibdew inniżżluhom fuq white board jew xi ħaġa simili.

Imbagħad, wara li jkunu semmewli kollox, nibda nistaqsihom liema nistgħu nneħħu minnhom, u hemmhekk jibdew jirrealizzaw li ħafna drabi jkunu biżgħat, għax meta inti qed tagħti dritt lil xi ħadd, fejn qed tippriserva l-identità tiegħu u, fejn qed tagħtih ir-rispett, ma jfissirx li qed tnaqqas mill-valur.

THE CHAIRMAN: L-aħjar hu li l-ewwel jitkellmu d-deputati kollha, u mbagħad fl-aħħar tkun tista' tirrispondi s-Sinjura D'Amato.

Nitolbok tieħu nota biex ma jkollokx overlapping u, jekk ikun hemm bżonn, tiġi darb'oħra biex tirrispondi, żgur li nsibu l-ħin biex nerġgħu niltaqgħu.

L-Onor.

JEAN PIERRE FARRUGIA: Sur President, fil-verità kont tlabt lis-Segretarja tal-Kumitat Parlamentari dwar il-Familja sabiex ma noqogħdux inġibu lill-Kummissarju għat-Tfal darbtejn, l-ewwel fil-Kumitat Parlamentari dwar il-Familja u mbagħad fil-Kumitat Permanenti dwar l-Affarijiet Soċjali.

U, peress li s-Segretarja tal-Kumitat dwar il-Familja kienet ukoll is-Segretarja tal-Kumitat Soċjali, kienet taf li llum kellha tiġi l-Kummissarju għat-Tfal, u b'hekk dehrli li kien ikun aktar faċli li jien niġi f'dan il-Kumitat milli noqgħod nerġa' nistedinha fil-kumitat l-ieħor.

Qiegħed ngħid dan kollu għaliex naħseb li hawn ħafna overlapping of roles.

Biex inkun onest, meta rajt dan ir-rapport u smajt lis-Sinjura D'Amato titkellem, bqajt impressjonat bl-abilità tal-kontinwazzjoni, jiġifieri hawnhekk għandek il-concerns of the Office of the Commissioner for Children, li ilu għaddej mis-sena 2003, u tista' tara li dawn qegħdin jibnu ġebla fuq oħra u għandek xi ħaġa li hija verament ħolistika.

U naħseb li dan huwa importanti ħafna.

Issa, mill-banda l-oħra, naħseb li hawn rwolijiet li huma ripetuti.

Pereżempju, għandek il-Kummissjoni Nazzjonali dwar il-Familja, il-Kumitat Parlamentari dwar il-Familja u għandek ukoll iċ-Ċentru għall-Istudji dwar il-Familja fl-Università ta' Malta.

L-Onor.

Carmelo Abela ta l-input tiegħu meta konna qegħdin niltaqgħu maċ-Ċentru għall-Istudji dwar il-Familja, u hemmhekk ukoll ipprovajna nikkonverġu magħhom, għax fil-verità naħseb li wieħed irid jevita li jkun hemm duplikazzjoni ta' xogħol.

Li jkun hemm aktar integrazzjoni huwa importanti wkoll.

Pereżempju, il-bieraħ kelli żewġ esperjenzi koroh, waħda ta' familja li kellha diffikultajiet kbar, imma jien, bħala tabib, għalkemm naf li din il-familja għandha diffikultajiet kbar, kif se nikkwantifikahom u fejn se nibagħthom?

Hawnhekk qed nitkellem fuq koppja li kellhom il-problemi bejniethom, u dawn għandhom ħafna tfal.

Imbagħad f'salt wieħed – veru li dawn ma tantx fittxew għajnuna, imma naħseb li ma kenux jafu fejn kellhom imorru – sabu ma' wiċċhom care order fuq tlieta mit-tfal tagħhom!

Mela dawn qegħdin jgħumu waħedhom, b'sebat itfal, bl-omm ma taħdimx u r-raġel bix-xogħol primarju u b'part-time wkoll … Kien jidher biċ-ċar li għandhom il-problemi, imma fejn se taqbad tħabbat il-bibien?

Tgħiduli li setgħu marru l-Aġenzija Appoġġ, imma ma naħsibx li l-familja jew l-iskola jew it-tabib - biex nerfa' r-responsabilità tiegħi – ikunu jafu eżattament … Tant hemm bibien fejn tħabbat li tibda tippreokkupa ruħek fejn għandek tmur eżattament.

Imbagħad immorru minn estrem, fejn dawn qegħdin waħedhom u qisu ħadd ma daħal għalihom, għall-estrem l-ieħor tal-care orders.

Irrid nistaqsi lis-Sinjura D'Amato jekk din il-ħaġa tinkwetahiex?

Ħaġa oħra li xtaqt nistaqsi hija fuq x'feedback kellkom dwar id-draft National Children's Policy, u intomx sodisfatti bil-feedback, u jekk il-feedback kienx ġej biss minn aġenziji jew kummissjonijiet jew kumitati jew istituzzjonijiet, jew inkella kienx ġej ukoll miċ-ċittadin.

Il-bieraħ kelli każ ieħor ta' single mother li kellha tewmin u li tgħix f'overcrowded apartment, mingħajr ma ġie allokat lilha post alternattiv.

U allura minħabba l-overcrowding din spiċċat f'istituzzjoni mat-tfal tagħha.

L-argument li qed nipprova nagħmel huwa dan: il-familji numerużi – qed ngħidu familji li għandhom sebat itfal - kemm qed isibu ħajt ta' kenn?

Fl-aħħar nett, nixtieq nifraħlek għax, sinċerament, naħseb li hawnhekk m'inti tħalli xejn barra.

HELEN D'AMATO: Nixtieq nagħmel ħafna iżjed.

L-Onor.

FREDERICK AZZOPARDI: Jiena nixtieq ngħid li l-lectures lill-kadetti tal-Pulizija kienet inizjattiva ta' min jinkoraġġiha, u ma nafx tistax tiftħuha iktar lejn entitajiet oħra li għandhom l-involviment tat-tfal, jiġifieri lil xi studenti tal-Università li jkunu qed jieħdu l-kors għal għalliema, jew lill-istudenti tal-MCAST, li jkun se jkollhom konnessjonijiet mat-tfal.

Ridt nistaqsik ukoll fuq ir-rapport annwali għas-sena 2010 fejn, f'paġna 43, insibu "Nuqqas ta' faċilitajiet għal ħarsien f'istituzzjonijiet residenzjali u servizz essenzjali f'Għawdex".

Nixtieqek taġġornana x'ġara minn dakinhar lil hawn.

Imbagħad, f'paġna 41 tar-rapport annwali għas-sena 2011, qed naraw li saru laqgħat ta' diskussjoni bejn il-Kummissarju għat-Tfal u l-Aġenzija Sedqa ħalli jsiru korsijiet li jtejbu l-abilitajiet tal-ġenituri, b'enfasi partikolari fuq il-ħteġijiet ta' familji b'ġenitur wieħed.

Hawnhekk xtaqt nistaqsik jekk dik is-sezzjoni tal-edukazzjoni li nfetħet dan l-aħħar, li hi speċi ta' skola żgħira li fiha jattendu studenti li jkunu pregnant, intom bħala Kummissjoni għat-Tfal, intomx se tkunu nvoluti fiha wkoll.

Imbagħad, l-aħħar ħaġa li ridt insemmi hija fuq paġna 51 tar-rapport annwali 2011, fejn qed tgħidu hekk; "L-ewwel ħaġa kienet li dawk l-immigranti bi status ta' protezzjoni sussidjarju ma kenux qegħdin jirċievu l-benefiċċju tal-qgħad."

Issa inti qiegħda tgħid li għamiltu r-rakkomandazzjonijiet tagħkom.

S'issa, skont ir-rapport, ma jidhirx li kellkom xi forma ta' risposta.

Għaldaqstant tista' taġġornana ftit u tgħidilna jekk kienx hemm xi forma ta' risposta?

Nirringrazzjak.

THE CHAIRMAN: Min-naħa tiegħi, se naqbad ma' punt importanti li għadu kemm tkellem fuqu l-Onor.

Fil-fatt, hawnhekk qiegħed nirriferi għall-overlapping.

Nafu li għandna numru ta' aġenziji u entitajiet li kollha qegħdin jagħtu servizzi speċifiċi.

Għalhekk nixtieq nagħtik suġġeriment bħala Uffiċċju tal-Kummissarju għat-Tfal.

Nixtieqek tieħu nota ta' min huma dawn l-aġenziji kollha u jiġi mniżżel it-terms of reference tagħhom, u allura jkollok speċi ta' direttorju, li jrid ikun user friendly għal min se jużah, biex ikun jista' jintuża l-aktar mill-professjonisti.

Li għandi f'moħħi jien hu li rrid nara kif nistgħu aħna nkunu ta' għajnuna għalik, u jekk inti għandekx xi ħsieb fuq kif nistgħu nkunu ta' għajnuna għalik u ta' kif nistgħu nsaħħulek il-potenzjal tiegħek, kemm min-naħa tiegħi bħala Kumitat tal-Affarijiet Soċjali, u kemm bħala Kumitat tal-Familja, li huwa mmexxi mill-Onor.

Inħalli f'idejk biex tistaqsina kif nistgħu nissorveljaw aħjar, ma mmorrux nispiċċaw li mingħalina għandna ħafna entitajiet biex iservu, imma mbagħad ikollok persuni li s-servizz li jkunu qegħdin jitolbu ma jsibu lil ħadd li jkun qed joffrih, u allura nispiċċaw naqgħu between two stools.

Meta kont Segretarju Parlamentari, dejjem kont inressaq l-awtoritajiet u l-entitajiet flimkien, għax jekk ma tagħmilx hekk ma ssolvihiex il-problema.

U naħseb li, ħafna drabi, jrid ikun hemm dak ix-xi ħadd, dik l-awtorità li biex ikollok servizz sħiħ li qed jiġi pprovdut, ikollok iġġib lis-Sedqa, lill-Appoġġ u lil dak u lill-ieħor sabiex jaħdmu f'networking, għax inkella dak is-servizz partikolari dak li jkun ma jkunx jista' jakkwistah.

Ir-raġuni hi li kulħadd għandu rwol speċifiku, imma jista' jkollok min għandu domanda għal servizz speċifiku li ma jaqa' taħt ir-responsabilità ta' ħadd.

Jiena nemmen li inti għandek biċċa xogħol kbira, għax is-soċjetà donnu li aktar ma tevolvi u tiżviluppa aktar qed jinħolqu perikli għat-tfal.

Hemm affarijiet tajbin għat-tfal, imma xi kultant nara aktar perikli għat-tfal, u allura l-lista tal-affarijiet li tista' tagħmel – kif għedtilna inti stess – dejjem tikber.

Tagħmel kemm tagħmel, dejjem jibqa' ħafna iktar xi jsir.

Jien se nsemmilek uħud minnhom.

Laqtitni ħafna - bħalma kkummenta wkoll l-Onor.

Jean Pierre Farrugia - li fir-rapport annwali tal-2010, minn paġna 39 sa kważi paġna 50, għandek il-punti ta' tħassib tal-Kummissarju għat-Tfal.

Meta kien hawn il-Kummissarju preċedenti sabiex tagħtina preżentazzjoni tar-rapport annwali, kont għedtilha biex tagħtina elenku ta' x'inhuma l-preokkupazzjonijiet tagħha fis-soċjetà tal-lum.

Ejjew inkunu kuraġġużi u ma naħbux il-problemi taħt it-tapit, imma ngħidu eżatt fejn huma l-problemi.

U l-Kummissarju preċedenti kienet tatna elenku li naħseb fil-Minuti ta' dan il-Kumitat nistgħu nsibuhom.

Kienu qishom xi ħaġa simili bħal din li qed naraw hawnhekk.

Jien naħseb li hawnhekk għandek biċċa xogħol perfetta.

Imma mbagħad – għax konna qed nikkumentaw fuqha jien u l-Onor.

Carmelo Abela ftit ilu – fir-rapport annwali tal-2011, dan l-eżerċizzju daqstant tajjeb, ma jidhirx li reġa' sar.

IS-SINJURA HELEN D'AMATO: Hemm qiegħed ukoll, imma biddilna ftit il-format tiegħu.

Fil-fatt, issa ssibhom fl-aħħar ta' kull sezzjoni, għax abbinajnihom ma' kull dritt.

THE CHAIRMAN: Tajjeb.

Mela ħalli niġi mill-ewwel għas-suġġeriment ta' x'tista' tagħmel inti u x'nistgħu nagħmlu aħna miegħek.

Elenku bħal dan tas-suġġerimenti u tal-preokkupazzjonijiet niftakar li konna għamilna laqgħat fejn konna ġibna dipartimenti u entitajiet biex nistaqsuhom kif nistgħu nsibu soluzzjonijiet għal dawn il-problemi.

Fuq il-Konvenzjoni tad-Drittijiet tat-Tfal - l-Onor.

Justyne Caruana ssemmi kontinwament il-Liġi tat-Tfal – niftakar li konna ġibna l-AG biex jagħtina spjegazzjoni dwarha.

Imma għaliex aħna naħsbu li huwa importanti li jkollna l-Liġi għat-Tfal, u l-Kummissarju għat-Tfal preċedenti kienet taħseb l-istess, imma mbagħad l-AG kien jaħsibha differenti?

Dan qed ngħidu mhux għall-fini ta' konfront, imma għall-fini tal-kisba tas-soluzzjonijiet u kif aħna bħala Kumitat għall-Affarijiet Soċjali u bħala Kumitat tal-Familja .… Fl-opinjoni tiegħi, għandna nsibu l-opportunità sabiex niftiehmu bejnietna ħalli naraw min jista' jagħmilha din il-biċċa xogħol, fejn aħna, f'isem il-Kummissarju għat-Tfal, inlaqqgħu hawnhekk numru ta' dipartimenti u nagħmlu eżerċizzju ta' kisba ta' soluzzjonijiet.

Naħseb li dan huwa networking li kapaċi ngħinu fih u hija biċċa xogħol importanti wkoll.

Ħalli nsemmilek numru ta' affarijiet żgħar li ssemmew hawnhekk f'dan il-Kumitat.

Pereżempju, issemmiet il-proċedura tad-dfin tat-trabi li jitwieldu prematurament.

Niftakar li din konna tkellimna fuqha meta konna qegħdin nitkellmu fuq l-IVF, fejn kienet tqajmet minn numru ta' ġenituri u ssemmiet ukoll mill-Onor.

Mid-dehra, għad m'għandniex reġistru ta' dawk li jitwieldu prematurament u lanqas għandna …

Fejn qabel meta kien ikun hemm xi miscarriage, it-tarbija kienet tittieħed id-Dipartiment tal-Patoloġija, tintefa' fil-formalina u tagħmel hemmhekk numru ta' snin, sakemm jintela' il-cupboard li jitfgħuhom fihom biex imbagħad jiġu midfuna en masse....

ANTHONY ZAMMIT: Illum is-sitwazzjoni differenti, u fil-fatt anke jistaqsu lill-ġenituri tat-tarbija x'iridu li jsir minnha.

Illum anke jindifnu b'mod formali, bit-tebut eċċ.

THE CHAIRMAN: Niftakar li aħna konna tkellimna fuq din l-issue, u naħseb li għall-grazzja t'Alla, bħala Kumitat Permanenti dwar l-Affarijiet Soċjali, għinna biex il-proċeduri jinbidlu.

Jien kulma qed nipprova nissuġġerixxi huwa biex inti tibqa' tosserva x'jista' jkun qed isir, li ma jmurx xi darba l-proċeduri jerġgħu jmorru lura u jekk hemm dan il-lok, aħna m'għandniex il-kompetenza li nkunu nafu, imma jekk taħseb li aħna nistgħu ngħinu, u jekk hemm lok ta' titjib fuq dak li diġà qiegħed hemm, inkomplu nagħmlu dak li qed nagħmlu.

Fil-fatt il-ġenituri kienu wrewna din il-ħtieġa.

Xtaqt insemmi wkoll il-ġugarelli f'forma ta' armi.

Naf li għandna leġislazzjoni f'dan ir-rigward, imma nafu wkoll li fil-festi u fil-ħwienet għadek issib minn dawn il-ġugarelli.

Jiena ppreokkupat li niġi għal sitwazzjoni fejn niġi mitlub nagħti intervent, imma mbagħad ma sibtx it-tarf ta' kif se nagħmel l-intervent tiegħi.

Jekk forsi jkolli l-għajnuna min-naħa tagħkom, bħala Kumitat dwar l-Affarijiet Soċjali … L-Appoġġ ilhom jitolbuna biex nagħmlu xi tip ta' intervent mal-GRTU eċċ. rigward l-issue tal-isniffing, u xtaqu li fuq din is-sitwazzjoni naħdmu flimkien.

L-aħħar ħaġa li ridt insemmi hija fuq il-playgrounds, għax dan l-aħħar inqalgħet problema bejn il-ħteġijiet tat-tfal li jkunu jridu jilagħbu mar-residenti li joqogħdu fl-akkwati ta' din il-playing field.

Allura kif nistgħu nsibu bilanċ bejn il-ħteġijiet tat-tfal li jilagħbu fil-playing fields, u d-drittijiet tar-residenti li jkunu qrib dik il-playing field li jkunu jridu jgħixu f'armonija u fil-ħin tal-mistrieħ ikunu jistgħu jistrieħu?

Issa hawnhekk mhux se nidħol fuq x'tista' tuża u ma tużax biex twaqqaf lit-tfal.

Jiena rajt il-kummenti u qbilt miegħek, imma qed nipprova naqbel ftit ma' kulħadd u forsi nagħtu xi suġġerimenti.

Ma naħsibx li se nsibu soluzzjoni għal din il-problema llum, imma 'l quddiem trid terġa' tiġi f'dan il-Kumitat u ngħidu kif nistgħu naħdmu aħjar fuqha.

Il-playgrounds huma postijiet fejn it-tfal jistgħu u għandhom id-dritt li jilagħbu, u allura se jagħmlu l-istorbju.

Għandek ukoll skejjel qrib ir-residenti, u dawn se jgergru minħabba l-istorbju.

Din hija problema tas-soċjetà li żviluppat u li qegħdin ngħixu fiha llum.

Problema oħra li għadna kemm iddiskutejna ftit tal-ġranet ilu kienet dik fuq il-mobile phones.

Din hija xi ħaġa li lili tħassibni u tbeżżgħani ħafna.

Hawnhekk kellna preżentazzjoni – li nittama li mhuwiex minnu, imma jekk hu hekk allura huwa ħażin ħafna – fejn qalulna li kull darba li nużaw il-mobile phone toħroġ ċerta radjazzjoni.

Issa jien diġà qiegħed inmarrad lili nnifsi meta nagħmel użu minn dan il-mobile phone, imma ħafna drabi, lit-tfal tagħna mingħalina b'logħba noqogħdu ngħidulhom biex ikellmu lin-nanna fuq il-mobile.

U jien diġa' bdejt nibża' ngħid lit-tifel tiegħi biex juża l-mobajl.

(Interruzzjonijiet) Ħalli ma niġux fuq il-kwestjoni tal-antenni għalissa.

Jien dejjem inħoss din ir-responsabilità li dak li nisma' bħala Chairman ta' dan il-Kumitat, inwasslu wkoll barra minn dan il-Kumitat.

Tal-antenni hija xi ħaġa involontarja, mentri l-użu tal-mobajl hija xi ħaġa volontarja.

Bħalma għandna l-avviż fuq il-qoxra tal-pakkett tas-sigaretti li jgħidlek li s-sigaretti joqtlu, naħseb li wasal iż-żmien li nagħmlu kampanja edukattiva fuq din il-kwestjoni wkoll, ovvjament wara li nfittxu fuqha u naraw li hemm il-probabilità ta' ħsara.

Nerġa' ngħid li għalissa mhux qed ngħid fuq l-antenni imma fuq il-mobile phones.

Jekk naraw li dawn veru jagħmlu l-ħsara, ejjew nedukaw lit-tfal u lill-ġenituri fuq x'inhuma l-effetti tal-mobile phone fuq it-tfal.

Issa, jekk il-ġenituri jridu jweġġgħu lil uliedhom, ħallihom ħa jixtruhulhom; imma naħseb li inti, bħala Kummissarju għat-Tfal, tidħol fiha wkoll, u jekk hemm bżonn ngħinuk ngħinuk.

Jien naħseb li hija realtà li l-użu tal-mobile phones minn tfal taħt ċerta età tista' toħloq periklu eminenti, u naħseb li din hija xi ħaġa li għandha tinkwetana.

Rigward l-antennas, Sinjura D'Amato, inti kont preżenti meta smajt il-preokkupazzjonijiet tagħna waqt li konna qegħdin niftiehmu fuq il-proċedura ta' kif se mmexxu d-diskussjoni fuq dan is-suġġett ma' diversi entitajiet li se nistiednu proprju għal din il-laqgħa partikolari.

U għal din il-laqgħa tista' tkun hawn preżenti inti wkoll bħala Kummissarju għat-Tfal, jew inkella tibgħat lil xi ħadd mill-Uffiċċju tiegħek, jew inkella ssegwi l-laqgħa minn fuq il-websajt tal-Kumitat.

Ridt ngħid xi ħaġa fuq ir-riforma fil-Qorti tal-Familja.

Aħna konna għamilna rapport fejn ħareġ biċ-ċar li t-tfal huma l-aktar li jbatu f'dawn il-każijiet.

Dan ir-rapport ġie ppubblikat grazzi għall-inizjattiva li ħa l-iSpeaker, u jien nixtieq ngħaddilek kopja tiegħu.

Għamilna rapport ieħor fuq in-nuqqas tal-missier fil-familja, kif ukoll rapport ieħor dwar l-istrateġija nazzjonali fuq is-saħħa sesswali.

Ir-rapport l-ieħor fuq in-nanniet għad irid jiġi ppubblikat, u naħseb li dak ir-rapport kien wieħed mill-aħjar rapporti li għamilna għax is-suġġerimenti li fih huma preokkupazzjonijiet reali.

Rigward ir-riforma fuq il-Qorti tal-Familja naħseb li għandna naħdmu flimkien sabiex narawha sseħħ.

Naħseb li rridu nitkellmu wkoll fuq l-aċċess għall-persuni b'diżabilità, xi ħaġa li kienet ukoll diskussa minn dan il-Kumitat.

Hemm il-ħtieġa li jkun hemm aċċess għal persuni b'diżabilità, kif ukoll għall-ġenituri li jkunu għaddejjin b'xi pram, u allura naħseb li we need to join forces u nitkellmu fuq kemm huwa importanti li jkollna a children friendly environment.

Fuq l-issue tal-aċċess għal kulħadd, iddiskutejniha wkoll f'dan il-Kumitat.

L-aħħar issue partikolari li xtaqt inġib għall-attenzjoni tiegħek – u forsi tkun tista' tagħtina s-suġġerimenti kif nistgħu ngħinuk – hija fuq l-abbuż sesswali fuq it-tfal u kif it-tfal jirrapportaw.

Jien ippreokuppat fuq xi ħaġa li konna smajna meta konna qegħdin nitkellmu fuq il-Qorti tal-Familja u fuq id-dritt li t-tfal jirrapportaw l-abbuż sesswali li jkunu għaddew minnu.

Ħalli nispjega lili nnifsi aħjar.

Hemm numru kbir ta' rapporti li jsiru minn ġenituri għax it-tfal tagħhom ikunu ġew abbużati mill-parti l-oħra tal-koppja, u ħafna drabi jkun il-missier li jabbuża, imma mbagħad jirriżulta li mhux dejjem dan ikun minnu!

Li jkun ġara hu li l-mara, konvenjentement, minħabba l-proċess tas-separazzjoni, tagħmel dawn l-allegazzjonijiet.

Jien naħseb li meta intom tkunu qegħdin tispjegaw dawn l-affarijiet, u ċioè li filwaqt li t-tfal għandhom id-dritt li jirrapportaw jekk kemm-il darba jiġu abbużati, fl-istess ħin huwa importanti li l-adulti ma jabbużawx minn dan id-dritt li għandhom it-tfal.

Jien naf numru ta' missierijiet li tkellmu magħna f'dan il-Kumitat bl-aktar mod apert, u qalulna li għaddew ix-xhur u s-snin mingħajr ma jistgħu jaraw lit-tfal tagħhom minħabba dawn l-akkużi.

U bi dwejjaq kbar ikolli ngħid li lil dawn il-missirijiet ma kellix fejn nibgħathom għax il-bibien isibuhom magħluqin.

Jekk tismagħhom, tibda tgħid dawn mhux każijiet normali; imma xorta jibqgħu jgħidulek li ġieli jagħmlu sentejn ma jaraw lit-tfal tagħhom.

Dawn huma weġgħat għalija għax jien, li suppost leġislatur u jien li suppost qiegħed f'dan il-Kumitat, ma nafx kif nista' nsib rimedju għal dan il-missier li ma jistax jara lil uliedu.

U naħeb li dan huwa sfreġju kbir f'din is-soċjetà li qegħdin ngħixu fiha.

Nixtieq li jkollna guidelines dwar kif nistgħu nsibu soluzzjoni flimkien għal dann it-tip ta' problemi.

L-Onor.

ANTHONY ZAMMIT: Sur President, naħseb li llum mhux se ngħaddi l-kummenti tiegħi għax inti ilek 25 minuta titkellem, u għad fadal l-Onor.

Abela li jixtieq jgħaddi l-kummenti tiegħu!

Jiġifieri l-Kummissarju għat-Tfal x'se nħallulha?!

Żewġ minuti kollox!

THE CHAIRMAN: Il-Kummissarju għat-Tfal se jkollha tiġi darb'oħra, imma aħna ma nistgħux ma nieħdux dawn l-issues bis-serjetà.

Inkella se nkunu qisna qegħdin ngħaddu dawn l-issues kollha passata.

Jiġifieri darb'oħra se jkollok terġà tiġi armat, b'hekk ikollok il-ħin tiegħek ħalli tipprepara r-risposti tiegħek.

L-Onor.

CARMELO ABELA: L-ewwel nett nirringrazzjak tal-preżenza tiegħek u tal-paċenzja.

Issa min-naħa tiegħi xtaqt ngħaddi xi kumment anke fuq dak li qalilna fil-bidu l-Onor.

Naħseb li huwa importanti li f'dan il-pajjiż – u dan jgħodd għal kulħadd – nidraw naħdmu aktar flimkien.

Li jkun hemm l-istituzzjoni tal-familja u għaqdiet oħra eċċ. huwa tajjeb, imma l-importanti hu li dawn mhux jinħolqu b'duplikazzjoni, imma li kulħadd ikun jaf x'inhu l-qasam tiegħu u naħdmu flimkien, għax ma nistgħux naffordjaw li ma naħdmux flimkien.

Għalija l-Kumitat tal-Familja u l-Kumitat Soċjali, għalkemm jista' jkun hemm suġġetti li huma overlapping minħabba n-natura tagħhom, huma żewġ kumitati distinti.

Anzi, jkolli ngħid li l-Kumitat Permanenti dwar l-Affarijiet tal-Familja għandu l-privileġġ li huwa l-uniku kumitat li mill-mozzjoni tat-twaqqif tiegħu sar għandu t-terms of reference tiegħu, u għandu wkoll imsemmija l-entitajiet li magħhom irid jaħdem aktar.

Hemm proċess biex naslu biex ngħidu li dan il-Kumitat verament qed jaħdem kif għandu jaħdem.

Barra minn hekk, jidher li mill-istess rapporti, b'mod partikolari r-rapport annwali tal-2010, li forsi huwa ppreżentat b'mod aħjar mill-oħrajn … Issa mhux qed ngħid li l-oħrajn mhumiex ippreżentati sew, imma fejn jidħlu rakkomandazzjonijiet, wieħed jista' jarahom b'mod aktar faċli f'dak ir-rapport partikolari.

U kif għedt inti stess, Sinjura D'Amato, dawk ir-rakkomandazzjonijiet qegħdin ukoll fir-rapport annwali tal-2011, imma trid tfittixhom taħt kull dritt.

U allura hija biss kwestjoni ta' preżentazzjoni.

Madankollu, jidher li fil-qasam tat-tfal għad fadal ħafna x'isir.

Issa għad fadal ħafna x'isir, mhux għax ma sar xejn matul is-snin, imma għaliex dejjem niskopru li l-affarijiet jistgħu jsiru b'mod differenti u b'mod aħjar.

Ħalli nispjega ruħi.

Pereżempju, fejn qabel konna naċċettaw il-fatt li t-tfal ikunu f'istituzzjoni, f'dawn l-aħħar snin qed naraw li mhuwiex ideali għat-tfal li jkunu f'istituzzjoni.

Ma jfissirx li fil-passat din kienet xi ħaġa ħażina; anzi naħseb li dak kien l-uniku mezz ta' kif tipproteġi t-tfal eċċ. Dan huwa eżempju wieħed, imma hemm ħafna eżempji oħra.

Il-punt hu li qed neħduha bil-mod wisq biex noqorbu sabiex ikollna ċerti riformi u tibdil.

Naraw li huwa bil-mod wisq, għax Kummissarju għat-Tfal, waħda wara l-oħra, dejjem ilmentaw fuq dawn l-affarijiet.

Anke mir-rapporti tiegħek, Sinjura D'Amato, qiegħed jidher dan il-fatt.

Issa rridu nagħmluha ċara li aħna ma nistennewx li l-Kummissarju għat-Tfal jista' ibiddel dawn l-affarijiet għax lanqas bil-liġi stess ma jista' jagħmilhom, u lanqas ir-riżorsi kemm finanzjarji u kemm umani m'għandu biex jagħmel dan.

Bħalma aħna bħala Kumitat ma nistgħux inbiddluhom għax huwa f'idejn il-leġislatur, anzi huwa f'idejn l-Eżekuttiv li jbiddel dawn l-affarijiet.

Li nistgħu nagħmlu hu li nimbuttaw kemm nifilħu u ngħinu lil xulxin f'dan l-imbuttar, u nittamaw li dan it-tibdil isir aktar malajr.

Ħadt gost li inti stess semmejt mhux biss id-drittijiet imma anke d-dmirijiet.

Din il-kelma jien nemmen fiha, u fil-fatt qabel għedtha inti, kont niżżiltha bħala l-ewwel punt.

Persważ li din għedtha għaliex temminha, bħalma nemmen fiha jien ukoll.

U għalhekk ktibtha, għax naħseb li fiż-żmien tal-lum, aħna bħala ġenituri nafu kemm huwa diffiċli biex tikkorreġi lit-tfal, imma huwa importanti li minn età żgħira ndaħħlu f'moħħ it-tfal li ma' kull dritt hemm dmir.

Aħna l-iskola hekk konna nitgħallmu fejn, b'mod sempliċi ħafna, kienu jgħidulna li jekk inti għandek 10 drittijiet, għandek ukoll 10 dmirijiet.

Jiġifieri qed juruk li d-drittijiet qegħdin hemm, imma hemm ukoll id-dmirijiet.

Għalhekk naħseb li tagħmel sew li tkompli tenfasizza fuqhom.

Xtaqt nistaqsi wkoll fuq iż-żjarat fl-iskejjel, għax ma rajtx kemm saru minn dawn iż-żjarat.

L-aktar ħaġa importanti meta tmur fi skola hu x'jiġi trasmess lit-tfal.

Barra minn hekk, ħaġa li nixtieq nistaqsi wkoll hija fuq ir-rapporti, għax mill-Uffiċċju tiegħek isiru diversi rapporti tajbin – ma jsirux biss mill-Uffiċċju tiegħek dawn ir-rapporti, għax isiru wkoll minn entitajiet oħra – u forsi dan huwa d-difett tagħna f'dan il-pajjiż, li jsiru ħafna rapporti b'ideat tajbin, imma mbagħad x'feedback tirċievi fuq dawn ir-rapporti?

Ir-rapporti ma jsirux biss biex ngħidu kemm għandna rapporti sbieħ u tajbin għax juru x-xogħol u l-impenn, imma jrid ikollna wkoll il-feedback fuqhom, ħalli permezz ta' dan i-feedback wieħed ikun jaf jekk huwiex qed isir progress jew le.

Inti semmejt ukoll dak li għandu x'jaqsam man-nurseries.

Issa jien bil-kappell l-ieħor, għax jien ukoll Segretarju ta' klabb tal-futbol, naf li l-MFA għamlet ukoll laqgħa għall-klabbs kollha u semmiet il-frott tal-laqgħa li inti, bħala Uffiċċju tal-Kummissarju għat-Tfal, kellek mal-MFA.

L-MFA ħaditha bis-serjetà u dan ridt nikkonfermah.

Saru diskussjonijiet anke mal-klabbs responsabbli minn dawn in-nurseries u hemm impenn biex l-affarijiet jitjiebu; però wieħed ma jistax jara biss naħa waħda tal-munita, imma jrid jara wkoll in-naħa l-oħra.

U jien naf li dan il-messaġġ twassal lilek.

Dan qed ngħidu biex wieħed iwassal messaġġ li n-nurseries għandhom l-importanza tagħhom ukoll, u ma nistgħux narmu l-valur tan-nurseries billi dawn ikunu free to all, għax irid ikun hemm ċerta dixxiplina u d-dritt ta' kumpens għandu jibqa'.

Dan il-kumpens ma jkunx xi kumpens ta' mijiet.

Li rrid ngħid hu li l-MFA din il-kwestjoni ħaditha bis-serjetà, u dan nista' ngħidu għax jien ukoll attendejt għal waħda minn dawn il-laqgħat.

Waħda mill-affarijiet li nixtieq nistaqsi fuqha hija dwar jekk qattx sar xi studju dwar il-policy fuq fejn jidhru t-tfal.

Aħna nafu li għandna d-Data Protection Act imma ġiel i… Dan li qed ngħid jgħodd ukoll għalina l-politiċi, u fil-fatt, anke fir-rapport tiegħek, jidhru politiċi mat-tfal.

Naturalment, it-tfal ħelwin u kulħadd jieħu gost jidher mat-tfal, imma n-nies jibdew jgħidu li allura d-Data Protection Act qiegħda hemm għal xejn, għax filli niffirmaw ħafna dikjarazzjonijiet u filli mbagħad lit-tfal nesponuhom fuq l-istazzjonijiet tat-televiżjoni, permezz ta' ritratti, jew ħaġa jew oħra.

L-Uffiċċju tiegħek qatt ġie mitlub minn xi ġenituri, jew inkella fuq inizjattiva tal-Uffiċċju stess, għamel xi ħaġa f'dan ir-rigward?

Jien stess nikkritika l-idea tal-Data Protection Act, għax xi kultant iġġebbed l-affarijiet iż-żejjed, u kultant lanqas tħares lejn it-tfal!

Jiġifieri xi kultant, immorru minn estrem għal ieħor.

Xi ħaġa oħra li xtaqt nagħmel enfasi fuqha, għax inħoss li hija importanti ħafna, hija l-faqar fost it-tfal.

Fil-fatt, wieħed mit-titli tal-annual report tal-2010 huwa proprju "Nipproteġu t-tfal mill-Faqar".

U ġustament hekk għandu jkun, għax huwa wieħed mill-gruppi vulnerabbli u huwa ogħla anke bħala persentaġġ.

Imma anke hawnhekk minix nara mpenn biżżejjed, mhux mill-Uffiċċju tiegħek, għax kif għedt diġà inti, ma tistax tagħmel dak li wieħed ikun jixtieq, però nemmen li jekk mhux se jkun hemm approach ħolistiku mill-aspett tal-edukazzjoni, tal-qasam soċjali, eċċ. biex verament .… Trid tmur familja familja, għax din mhijiex issue ta' azzjoni ġenerali imma hija azzjoni ffokata fuq familja familja, għax ir-realtà bejn familja u oħra tvarja, u r-raġunijiet ikunu differenti.

Imma hemm bżonn li din l-issue verament tkun aktar 'il fuq fuq l-aġenda u jien, bħala l-kelliem tal-Oppożizzjoni fuq dan is-suġġett, nitkellem ħafna fuq l-issue tal-faqar għax nemmen fiha, u għaliex hija realtà wkoll u tħalli mpatt fuq diversi oqsma.

L-aħħar żewġ affarijiet li rrid insemmi huma fuq it-Task Force li twaqqfet dwar it-tfal li jintefgħu l-ħabs, li ma jidhirlix li qiegħda tissemma' f'xi wieħed minn dawn ir-rapporti.

(Interruzzjonijiet) Jista' ikun li ma rajthiex jien, imma x'sar minnha din it-Task Force?

Tista' ssemmiha ftit u x'punti ħarġu, jew inkella x'azzjoni ttieħdet minn dawk konċernati?

L-aħħar punt li xtaqt insemmi huwa dwar ir-rigali, li semmihom ukoll iċ-Chairman fil-kummenti tiegħu, fejn semma' ukoll il-mobile phones.

Fil-fatt, ikollok ċerti ġenituri li jaħsbu li għamlu xi achievement kbir għax lit-tfal ikunu xtrawlhom mobajl.

Issa mhux biss għall-ħsara li potenzjalment jista' jkollu mobajl fuq is-saħħa tat-tfal, imma anke għall-messaġġ li nibgħatu.

Dan norbtu mal-importanza li nagħtu lura t-tfulija lit-tfal.

Ħafna drabi meta nitkellmu man-nanniet u mal-bużnanniet tagħna jgħidulek li huma kienu jilgħabu bix-xejn, u kienu jieħdu aktar gost jilgħabu.

Ma rridx niftiehem li rridu mmorru lura għal dak iż-żmien, imma llum donnu t-tfal għandhom ħafna, imma fl-istess ħin mhumiex kuntenti kif forsi kienu n-nanniet u l-bużnanniet tagħna.

Allura rridu naraw jekk għandhiex issir kampanja, jew jekk tħossx inti, bħala Kummissarju għat-Tfal, li għandha ssir kampanja aktar għall-ġenituri u għall-adulti li jagħtu rigali lit-tfal fuq kemm huwa importanti li r-rigali li nagħżlu għat-tfal tagħna jkunu rigali li jgħoddu għalihom, li jkunu tajbin għalihom, li jedukawhom, li jifformawhom u li jagħtuhom pjaċir.

ANTHONY ZAMMIT: Fil-fatt it-tfal qed jitilfu l-kreattività tagħhom kompletament.

CARMELO ABELA: Din għandha implikazzjonjiet, għax għandek familji li għandhom il-mezzi u jistgħu jagħtu ċerti tipi ta' rigali lit-tfal tagħhom, u mbagħad għandek familji oħra li, jew b'għażla jew għax ma jkunux jifilħu, li ma jagħtux dawk it-tip ta' rigali.

Din ikollha mpatt fuq l-iskola, għax it-tfal jitkellmu bejniethom u jogħqodu jgħidu x'għandhom huma, u allura min ma jkollux dak l-oġġett se jmur fuq il-ġenituri tiegħu u jistaqsihom meta se jkollu dak l-oġġett.

U allura naħseb li jkun tajjeb li naħsbu ftit fuq kampanja, jew jekk tħossx li għandu jsir dan it-tip ta' messaġġ fuq l-importanza ta' rigali tajbin u li jkunu jgħoddu għat-tfal.

Finalment, l-aim tagħna lkoll għandu jkun mhux biss li nipproteġu t-tfal minn ħafna affarijiet, imma li t-tfal jgħixu t-tfulija tagħhom għax it-tfulija darba tiġi.

U allura importanti li t-tfal jgħixu l-ħajja tat-tfal u mhux diġa' jkollhom il-problemi tal-kbar.

THE CHAIRMAN: Hawnhekk għandek ġabra tajba ta' preokkupazzjonijiet li kellna aħna u dawn kollha ġejjin minn numru ta' laqgħat li aħna kellna sussegwentement fuq diversi issues u li issa qegħdin naqsmuhom miegħek.

Madankollu, issa rridu nsibu l-ħin – ara inti meta tkun lesta – biex nerġgħu niltaqgħu ħalli inti tkun tista' tirrispondina bl-aktar mod sistematiku.

HELEN D'AMATO: Xtaqt ngħid xi ħaġa li semma' l-Onor.

Carmelo Abela dwar il-policy fuq kif għandhom jiġu murija t-tfal.

Kumbinazzjoni għadni kif ifformolajt kuntratt ma' riċerkatur sabiex proprju nagħmlu studju dwar kif l-aħjar li jiġu pproġettati t-tfal fl-advertisements.

Qed ngħid hekk għax, filwaqt li fuq it-television għandna l-Broadcasting Act, fejn jien kelli wkoll rapporti mal-Broadcasting Authority, u sibt appoġġ kbir min-naħa tagħhom.

Fil-fatt, anke qlajna t-tfal minn fuq programmi partikolari biex ma jibqgħux jidhru bħala vażuni fuq wara tas-sett.

U biex għamilna dan, kellna l-appoġġ tal-Awtorità.

Madankollu, fil-print media m'hemm xejn fuq din il-materja.

Kelli każ li sibt appoġġ min-naħa tal-Environmental Health, fejn kien hemm reklam ta' tarbija miksija bit-tattoos.

Kif għedt fuq dan il-każ, sibt l-appoġġ tal-Environmental Health, li rranġaw ukoll il-guidelines tagħhom dwar kif għandhom jiġu pproġettati t-tfal.

And this sets me thinking, għax naturalment l-affarijiet jinqalgħu l-ħin kollu, u dejjem trid tara kif se tipprova tiffoka fuq diversi affarijiet f'salt.

Issa naf li meta tibda tiftaħ, jista' jkun li forsi titlef ftit mill-focus, imma jiena qed nipprova nifrex idejja kemm jista' jkun 'il bogħod.

U fil-fatt, se jkolli riċerkatur li se jagħmel studju dwar din il-ħaġa, u se jagħmel ukoll guidelines for electioneering għax, filwaqt li jien ma nistax ngħid li l-politiċi għandhom il-pesta … Fil-fatt, jien ma nara xejn ħażin li t-tfal jiltaqgħu mal-politiċi, għax it-tfal huma parti mis-soċjetà Maltija, imma mbagħad trid tara l-mod ta' kif nużaw lit-tfal.

Jekk jien għandi attività u stedint lis-Social Affairs Committee – għalkemm mhux dejjem tiġu u, fil-fatt, fl-aħħar attività taċ-Children's Day kien ġie l-Onor.

Jean Pierre Farrugia – ma nara xejn ħażin b'daqshekk għax, fuq kollox, it-tfal huma parti mis-soċjetà tagħna wkoll, u t-tfal għandhom id-dritt li jkunu informati.

Imma mbagħad irridu noqogħdu attenti kif se nużaw lit-tfal.

CARMELO ABELA: Fil-passat, anke bħala shadow minister fuq l-edukazzjoni, jien xtaqt li niltaqa' mat-tfal u se nsemmi eżempju żgħir.

Nafu li hawn il-Premju Ġwanni XXIII, u jien kont bdejt id-drawwa li f'isem il-partit li nirrappreżenta, nagħti wkoll xi ħaġa ta' apprezzament.

Imma din kienet biċċa wġiegħ ta' ras fuq jekk għandhiex issir fi skola jew le.

U darba kellna naqilgħu lill-istudenta li rebħet dan il-premju, kif ukoll lill-istudenta l-oħra li kienet f'siġġu tar-roti mill-iskola - bil-permess tal-ġenituri tagħhom, li kienu wkoll preżenti – għax il-premjazzjoni ma setgħetx issir fl-iskola tagħhom.

Ma kenux se jiġu tfal oħrajn ħlief dawn it-tnejn, għalkemm fil-bidu xtaqna li jkun hemm il-klassi kollha għax dik setgħet tkun ta' eżempju għalihom.

Issa l-biża' tiegħi hu li tista' ssir diskriminazzjoni bejn partit li jkun fil-Gvern u partit li jkun fl-Oppożizzjoni.

Nittama li mhux hekk, imma l-biża' tiegħi hu li, meta jkun hemm persuna ta' partit fil-Gvern, ma tkunx problema imma - hu min hu fil-gvern, tista' tgħodd illum, għada jew pitgħada - meta jkun hemm persuni min-naħa tal-Oppożizzjoni, jinqalgħu l-oġġeżżjonijiet.

Naturalment, dan qed ngħidu b'mod ġenerali u mhux qiegħed nirriferi għalik.

THE CHAIRMAN: Jiena xtaqt inkompli ma' dak li kien qed jgħid l-Onor.

Carmelo Abela għaliex nemmen li din hija issue delikata ħafna.

Jien naħseb li għandna bżonn li jkollna speċi ta' kodiċi ta' etika, jew ningħataw direzzjoni fuq kif inġibu ruħna mat-tfal, ħalli ma mmurx jien nibda naħseb li b'dak li għamilt stajt nidher qiegħed nabbuża mit-tfal.

Qegħdin niftiehmu?

Importanti li jkun hemm xi ħaġa li tkun qiegħda tiddefendina.

Fl-aħħar mill-aħħar, irridu nsibu dak is-sens ta' bilanċ.

Din l-istess bħalma għedna fuq il-playing fields, fejn kulħadd għandu d-dritt għall-mistrieħ tiegħu, bħalma t-tfal għandhom id-dritt li jilgħabu.

Jiġifieri aħna wkoll għandna d-dritt li niltaqgħu mat-tfal u li t-tfal jiltaqgħu magħna.

Imma mbagħad irridu naraw kif se nesponu lilna nfusna.

HELENA D'AMATO: Din jien ħadtha bħala sfida għax, għalkemm ma nifhimx fis-suġġett, però nifhem is-sitwazzjoni għaliex anke jien xi darba kont bħalkom.

Issa ma rridux inkunu paranojiċi, u għalhekk ħassejt il-bżonn li nqabbad lil xi ħadd li huwa indipendenti mill-Uffiċċju tiegħi sabiex jagħmilli din il-biċċa xogħol.

Fil-fatt, dan huwa senior lecturer ġol-Università li jaħdem fil-qasam tal-Youth Studies.

Issa naturalment x'se jiżviluppa minnu jien ħallejtha f'idejh.

Nixtieq li kieku nirrispondi għal ħafna mill-affarijiet li staqsejtuni, imma se jkun diffiċli biex nirrispondi f'dan il-ftit ħin li fadal.

Xtaqt insemmi xi ħaġa li hija attwali ħafna u hawnhekk qiegħda nirriferi għall-mosquito device, li jien tajt il-kummenti tiegħi fuqhom ukoll, però tajjeb li tkunu tafu li hemm numru ta' entitajiet li nġbarna flimkien – għandek il-Kummissarju tal-Pulizija, il-kunsilli lokali, l-MCCAA u aħna – u qegħdin inħarsu lejn din is-sitwazzjoni.

Aħna min-naħa tagħna oġġezzjonajna għax, filwaqt li nifhem lir-residenti, min-naħa l-oħra m'għandekx tkun diskriminatorju b'dak il-mod, u lanqas għandu jkun resident li jiddeċiedi jekk huwiex qed isir l-istorbju jew le.

Din mhijiex xi ħaġa suġġettiva: jekk illejla qed nara logħba futbol u s-sett tat-television niftaħlu m'ogħla s-sema, ma ngergirx għax lit-tfal m'iniex qiegħed nismagħhom, imma mbagħad, jekk inkun irrid noqgħod nisma' l-opra, u fit-triq hemm it-tfal … Ma nistgħux inkunu diskriminatorji b'dan il-mod.

Fl-istess ħin li hemm tfal li forsi qed jagħmlu l-istorbju f'dik il-playing field, hemm tfal oħra li qed jilagħbu wkoll imma li mhumiex jagħmlu storbju.

Issa jekk se nwaqqfu, se nwaqqfu lil kulħadd, li mhuwiex sew.

Għalija my biggest worry is displacement u allura, jekk stess hemm allegatament anti-social behaviour f'dik il-playing ground partikolari, b'dan l-atteġġjament you are only displacing … Mela x'se nagħmlu?

Anyway, hawnhekk hawn ħafna affarijiet li nixtieq li nirrispondi għalihom.

Nirringrazzjakom.

THE CHAIRMAN: Grazzi.

Il-laqgħa hija aġġornata għal data oħra li titħabbar aktar 'il quddiem.

Fid-21.15 p.m., il-Kumitat aġġorna għal data li għandha tiġi kkomunikata iktar tard.


KUMITAT PERMANENTI DWAR L-AFFARIJIET SOĊJALI

LAQGĦA NRU 133

It-Tlieta, 29 ta' Mejju, 2012

Il-Kumitat Permanenti dwar l-Affarijiet Soċjali ltaqa' fil-Palazz, il-Belt Valletta, fis-7.25 p.m.

L-Onor Edwin Vassallo, President tal-Kumitat, ippresieda.

Dr Elaine Burmingham, Research Analyst mal-Kumitat dwar l-Affarijiet Soċjali, kienet preżenti għal din il-laqgħa.

L-Onor.

JeanPierre Farrugia, President tal-Kumitat Permanenti dwar l-Affarijiet tal-Familja kien preżenti għal din il-laqgħa.

Il-President tal-Kumitat qal it-talba.

Il-Minuti tal-Laqgħa Nru. 131 li saret nhar It-Tlieta, 22 ta' Mejju, 2012 ġew konfermati.

Il-Minuti tal-Laqgħa Nru. 132 kif ippreżentati lill-Kumitat, wara li kien hemm qbil bejn il-Membri, ġew emendati kif ġej:

F'paġna 2 wara l-kliem "sabiex jagħmlu l-preżentazzjoni tagħhom dwar..." għandha tidħol il-kelma "il-probabilità" u allura din is-sentenza tiġi tinqara hekk; "sabiex jagħmlu l-preżentazzjoni tagħhom dwar il-probabilità tal-effetti ħżiena...".

F'paġna 3 wara l-kliem "kif ukoll NGO's...." għandha tidħol il-kelma "ambjentali" u allura din is-sentenza tiġi tinqara hekk; "kif ukoll NGO's ambjentali li jaħdmu f'dan il-qasam.".

Il-Kumitat qabel li wara li ssir din il-laqgħa marbuta mal-antenni tat-telefonija ċellulari jitlesta rapport mir-research analyst tal-Kumitat.

Il-Kumitat qabel ukoll li ġimgħa qabel issir din il-laqgħa toħroġ press release dwar is-suġġett li se jiġi diskuss kif ukoll bil-lista ta' rappreżentanti li se jiġu mistiedna għal din il-laqgħa.

Iċ-Chairman poġġa fuq il-Mejda tal-Kamra:

Dok 172 Tliet dokumenti datati 14 ta' Marzu, 2012 mibgħuta mill-Ministru Chris Said flimkien ma' ittra mibgħuta mill-istess Ministru u datata 18 ta' Mejju, 2012.

Iċ-Chairman spjega kif dawn ir-rapporti ntbagħtu lill-Ministeru tal-Ġustizzja, Konsultazzjoni Pubblika u l-Familja kif ukoll lill-Malta Council for Economic and Social Development bħala l-Final Report tal-2010 Pensions Working Group of the Strategic Review carried out under Article 64B of the Social Security Act.

Il-Kumitat qabel li ssir laqgħa mas-Sur David Spiteri Gingell rigward dawn ir-rapporti u l-laqgħa ssir nhar ta' Tlieta.

Preżentazzjoni mill-Kummissarju għat-Tfal dwar ir-Rapport Annwali 2010 - Nipproteġu t-Tfal mill-Faqar u r-Rapport Annwali 2011 – Volontarjat Minnek u Għalik.

Il-Kumitat stieden lill-Kummissarju għat-Tfal, is-Sinjura Helen D'Amato, sabiex tagħti l-preżentazzjoni tagħha fuq iż-żewġ rapporti ta' ħidma għas-sena 2010 u 2011 li saru mill-Kummissjoni għat-Tfal.

Is-Sinjura Helen D'Amato ppreżentat lill-Kumitat;

Dok 173 Rapport Annwali 2010 – Nipproteġu t-Tfal mill-Faqar.

Dok 174 Rapport Annwali 2011 – Volontarjat Minnek u Għalik.

Wara kien hemm diskussjoni.

Il-laqgħa ma spiċċatx u se titkompla f'ġurnata oħra li tiġi kkomunikata mill-Kumitat aktar tard.

Fid-21.15 p.m. il-Kumitat aġġorna għal data li għandha tiġi kkomunikata iktar tard.

SKRIVAN TAL-KUMITAT

PRESIDENT TAL-KUMITAT

Proceedings, agenda, minutes and transcripts of the parliamentary committees docx


IL-ĦDAX-IL PARLAMENT

KUMITATI TAL-KAMRA TAD-DEPUTATI

KUMITAT PERMANENTI DWAR L-AFFARIJIET BARRANIN U EWROPEJ

AVVIŻ

Laqgħa Nru. 69

It-Tnejn, 4 ta' Ġunju 2012 fil-5:30 pm

L-Onor.

Francis Zammit Dimech, President tal-Kumitat Permanenti dwar l-Affarijiet Barranin u Ewropej, javża li l-Kumitat se jiltaqa' nhar it-Tnejn, 4 ta' Ġunju, 2012 fil-5:30pm fil-Kamra tal-Kumitati fil-Palazz il-Belt b'din l-aġenda:-

Laqgħa mas-Sinj.

Connie Hedegaard, Kummissarju responsabbli mill-Azzjoni dwar il-Klima.


IL-ĦDAX-IL PARLAMENT

LAQGĦA NRU.

It-Tnejn, 4 ta' Ġunju 2012

Il-Kumitat Permanenti dwar l-Affarijiet Barranin u Ewropej iltaqa' fil-Palazz, il-Belt Valletta, fil-5:30 p.m.

L-Onor Francis Zammit Dimech, President tal-Kumitat, ippresieda.

ASSENTI: Il-Viċi Prim Ministru u Ministru tal-Affarijiet Barranin, l-Onor Francis Agius, l-Onor Luciano Busuttil, l-Onor Beppe Fenech Adami u l-Onor George Vella.

L-Iskrivan tal-Kumitat qal it-talba.

LAQGĦA MAS-SINJ.

CONNIE HEDEGAARD, KUMMISSARJU RESPONSABBLI MILL-AZZJONI DWAR IL-KLIMA

Il-Kummissarju Connie Hedegaard, responsabbli mill-Azzjoni dwar il-Klima, kienet akkumpanjata mis-Sur Martin Bugelli, Kap tar-Rappreżentanza tal-Kummissjoni Ewropea f'Malta, is-Sinj.

Caroline Lambert, Membru tal-Cabinet, u s-Sur Angelo Chetcuti, uffiċjal inkarigat mill-Istampa u mill-Politika fir-Rappreżentanza tal-Kummissojoni Ewropea f'Malta.

Wara introduzzjoni qasira mill-President tal-Kumitat u mill-Kummissarju Hedegaard segwiet diskussjoni dwar il-politika ġenerali dwar id-tibdil fil-klima u l-miri li hemm sas-snin 2020 u 2050 kif ukoll fuq temi speċifiċi bħall-ilma u r-rabta li hemm bejn l-innovazzjoni, l-effiċjenza fl-użu tal-enerġija u fl-iżvilupp ta' sorzi ġodda ta'enerġija mal-kompetittività, iż-żjieda fl-impjiegi u t-tkabbir ekonomiku.

Fis-6.00 pm il-Kumitat aġġorna għal nhar it-Tlieta 5 ta' Ġunju 2012 fis-6:30 pm bit-tkomplija tad-Diskussjoni marbuta ma' Mozzjoni Nru. 301 ippreżentata fl-20 ta' April 2012 mill-Onor George Vella u mill-Onor Luciano Busuttil dwar ir-Rappreżentant ta' Malta għall-Unjoni Ewropea.

SKRIVAN TAL-KUMITAT

PRESIDENT TAL-KUMITAT


IL-ĦDAX-IL PARLAMENT

LAQGĦA NRU.

It-Tlieta, 5 ta' Ġunju 2012

Il-Kumitat Permanenti dwar l-Affarijiet Barranin u Ewropej iltaqa' fil-Palazz, il-Belt Valletta, fis-7:00 p.m.

L-Iskrivan tal-Kumitat qal it-talba.

Il-Kumitat ta l-permess sabiex fotografi u cameramen ta' diversi ġurnali u stazzjonijiet ikunu jistgħu jieħu ritratti u filmat tal-ewwel parti tal-laqgħa.

Il-Minuti tal-laqgħat numri 68 u 69 li saru fid-29 ta' Mejju u fl-4 ta' Ġunju 2012 kienu konfermati.

DISKUSSJONI MARBUTA MA' MOZZJONI NRU.

301 IPPREŻENTATA FL-20 TA' APRIL 2012 MILL-ONOR GEORGE VELLA U MILL-ONOR LUCIANO BUSUTTIL DWAR IR-RAPPREŻENTANT TA' MALTA GĦALL-UNJONI EWROPEA - KONTINWAZZJONI

Il-Kumitat irriżuma d-diskussjoni fuq din il-mozzjoni mit-Tlieta 29 ta' Mejju 2012.

L-Ambaxxatur Richard Cachia Caruana, Rappreżentant Permanenti ta' Malta għall-Unjoni Ewropea, kompla bix-xhieda tiegħu u wieġeb għall-mistoqsijiet li sarulu mill-Membri tal-Kumitat.

Kien hemm qbil li l-Ambaxxatur Richard Cachia Caruana jibgħat lill-Kumitat il-job description tiegħu filwaqt li t-talba sabiex tiġi ppreżentata kopja ta' korrispondenza interna 'relevanti u relatata' ma' Mozzjoni Nru. 301 oħra li seta' kien għad hemm kellha tiġi indirizzata lill-Prim Ministru.

Fid-9.00 pm il-Kumitat aġġorna għal nhar it-Tlieta 12 ta' Ġunju 2012 fis-6:30 pm bil-kontinwazzjoni tad-Diskussjoni marbuta ma' Mozzjoni Nru. 301 ippreżentata fl-20 ta' April 2012 mill-Onor George Vella u mill-Onor Luciano Busuttil dwar ir-Rappreżentant ta' Malta għall-Unjoni Ewropea.

SKRIVAN TAL-KUMITAT

PRESIDENT TAL-KUMITAT


IL-ĦDAX-IL PARLAMENT

KUMITATI TAL-KAMRA TAD-DEPUTATI

KUMITAT PERMANENTI DWAR L-AFFARIJIET SOĊJALI

AVVIŻ

Laqgħa Nru. 134

It-Tlieta, 05 ta' Ġunju, 2012

L-Onor Edwin Vassallo, President tal-Kumitat dwar l-Affarijiet Soċjali javża li l-Kumitat se jiltaqa' nhar it-Tlieta, 05 ta' Ġunju, 2012 fis-6.30 p.m. fil-Kamra tal-Kumitati fil-Palazz il-Belt b'din l-aġenda:-

Diskussjoni u approvazzjoni tal-Għaxar Rapport tal-Kumitat dwar l-Affarijiet Soċjali intitolat "Vjolenza Domestika." - Kontinwazzjoni

Affarijiet oħra.